text:
Bya HERBERT MUSOKE
EMYAKA 20 bukya Ssaabasajja Kabaka Ronald Muwenda Mutebi II atuuzibwa ku Nnamulondo gibadde gya nkulaakulana, kukaaba maziga, kusanyuka n’okusoomoozebwa!
Olwa July 31, 1993 lwali lunaku lwa ssanyu mu Buganda, Kabaka bwe yatuuzibwa ku Nnamulondo oluvannyuma lw’emyaka 27 ng’Obwakabaka buggyiddwaawo.
Abantu baajaguza wiiki nnamba, akasozi Buddo kaakwatirira nnamungi w’omuntu, abantu baakola embaga n’obubaka mu byalo byabwe okusanyuka olw’olunaku luno.
Na buli kati abaaliwo bakyatenda essanyu, okusagambiza n'okujaganya okwaliwo ku lunaku olwo ng'engoma, emirere n'emizira bibuutikidde Naggalabi n’Obuganda bwonna!
Polof. Ssemakula Kiwanuka, omu ku baali ku mwanjo mu lunaku luno agamba nti Amatikkira ga Kabaka mu 1993 gaalina amakulu mangi eri Obuganda kuba gaayambako okuzzaawo obukulembeze bw'ensikirano eyo yonna gye buli.
“Amatikkira gaalaga obumu n'okukolera awamu kuba ebisinga obungi ku byakozesebwa byaleetebwa bantu ssekinnoomu olwo omukolo gwonna ne gubeera matiribona,” bw’ajjukira.
Ssaabasajja abadde ajja akyusakyusa ebifo w'akuliza Amatikkira, ag’omulundi guno gali mu Lubiri e Mmengo era gaakumala essaawa bbiri zokka!
Ebikujjuko by'okukuza amatikkiro g'omwaka guno, byatandise n'omwoleso gw'ebyobulambuzi mu Buganda mu Lubiri e Mmengo okutandika nga July, 29 okutuuka nga August 4. Era mulimu okusimba emiti ku luguudo Kabakanjagala.
OMULEMBE OMUTEBI
Omutaka Ssemanobe Lawrence Mukalazi, agamba nti Amatikkira ga Kabaka mu 1993 ye yali entandikwa y'Omulembe Omutebi yadde nga yali yabikka dda akabugo ku njole ya kitaawe mu 1969.
“Kabaka akoze bingi okukulaakulanya Obuganda n'abantu be . Okuggyako okubakubiriza okukola ennyo, okulima emmere balwanyise enjala n'okusigazaawo ey'okutunda, asomesezza abaana ba Buganda bangi, ayambye okutumbula ebyobulamu mu maka wamu n’okuyambako okutandika emirimu egiwa abavubuka eby’okukola,” Omutaka Ssemanobe bw’agamba.
Kabaka akubirizza abantu be okusomesa abaana era n'assaawo n'ensawo ya Kabaka Buganda Education Fund era abaana bangi baweereddwa ku mitendera egy'enjawulo.
Ng’ayita mu mipiira gy’Ebika n’Amasaza, Kabaka atumbudde ebitone by’abavubuka; abayimbi abayambyeko okusomesa ebyobuwangwa ate n’ayamba ne ku bukulembeze bw’alonze abavubuka okukulira ebitongole mu Buganda.
Kabaka ng’abuuza ku nnamukadde .
OKUSOOMOOZEBWA
Eyali Katikkiro wa Buganda, Ying. JB Walusimbi agamba nti “Obwakabaka busisinkanye okusoomoozebwa kungi mu myaka 20 okulemesezza Kabaka okukulaakulanya abantu be.
Muno anokolayo ebbula lya ssente eziddukanya emirimu gya Buganda olw'obwavu obuli mu bantu ne Gavumenti okugaana okusasula ssente Buganda z’egibanja.
“Olutalo lw'okulwanirira ebintu bya Buganda nga Federo na kati lukyayinda, bingi bikyalemye okuzzibwa era luno lwakwasisaako abamu ku baminisita b'e Mmengo mu 2008 ekyali kyonoonye enkolagana wakati wa Mmengo ne Gavumenti eya wakati,” bw’agamba.
Ying. Walusimbi agamba nti ennyombo mu Bika bya Buganda, abantu okwewala okukola bulungibwansi n’okukola okulala kyokka nga beetundako ettaka entakera, kizzizza nnyo Buganda emabega.
Muky. Jane Luboyera ow’e Bwasi agamba nti ng’oggyeeko okuba nti Kabaka teyeetaaya bulungi mu Buganda nga bwe kyandibadde, abookya ebintu bya Buganda omuli Amasiro g'e Kasubi, ennyumba Bwanika e Naggalabi n’ebifo ebirala nabo bagenderera kusaanyaawo Bwakabaka.
EBIKYUSE
Omutaka Musa Kyeyune ow’e Kyaddondo agamba nti okuggyibwawo kw'Obwakabaka mu 1966 kwakyusa ebintu bingi, okugeza bw'oyingira mu Lubiri e Mmengo bingi ebikyuse. Okugeza waliwo emiryango egitalina kumala gasaalimbirwamu kyokka kati buli omu atambula nga bw'ayagala.
“Okukoppa empisa engwiira kikyusizza nnyo enneeyisa y'abantu mu Buganda, abakyala abajula okuyita obuswa bayinza batya okubuulirira abaana? Abaana bwe batabuulirirwa olwo endwadde enkambwe nga siriimu ziyinza zitya okuggwaawo?,” bwe yeebuuza.
Nga tujjukira emyaka 20, egy'omulembe Omutebi, Katikkiro Charles Peter Mayiga, yalagiridde nga bwe wagenda okubaawo enkola empya gye yatuumye 'Omulembe omuggya', gy’agamba nti yaakukulaakulanya Buganda.
Katikkiro Mayiga, agamba nti omulembe guno gwakutambulizibwa ku bwerufu, okukola ennyo waakiri buli muntu ayingize 3,000/- olunaku, okukuuma Nnamulendo, okulwanyisa obwavu n'ebirala.


c: text/html

text:
Bangi beesunga valentayini era baagala ebintu bingi bye basaba abaagalwa baabwe nga mwe muli n’okubasaba babagulire ebintu eby’ebbeeyi.
Wabula nze Valentayini eno njagala kugimalira ku bbiici n’ow’ewange tulyoke tulye obulamu wamma nange nzikirize nti 2015 mutandikidde mu ggiya.
Nze Scovia Mbabazi nga mbeera Namuwongo, Valentayini y’omwaka guno egwa ku lunaku olulungi, Olwomukaaga.
Olunaku luno lubeera lulungi kuba teri musajja ky’ayinza kwekwasa ng’omusabye akutwale awutu.
Nninayo ekyasi ky’omusajja gwe nnaakafuna ng’era ono anjagala ebyaddala, vva ku bayaaye b’ekibuga abasinga be batenda okuba abafere ba laavu.
Nange bwe nnalabye nga Valentayini ya Lwamukaaga, kwe kumusaba bambi antwaleko ku bbiici. Kino yakikkirizza era n’angamba nti yategese dda ssente.
Wabula mazima simanyi bwe nnyinza kulaga ssanyu lye ndiko ku ngeri gye nnesunze bbiici, kuba eno mbadde ngisomako busomi mu mawulire nga batenda abantu engeri gye balyamu ssente. Era kankozese akakisa ka Bukedde k’enfunye nneebaze ‘Mr Right’ wange kuba bambi abangi ku mikwano gyange abeevuma olunaku luno ng’era abasinga bebuuzabuuza nga lutuuse.
Kantegekewo akalabo nange mmukolere ka ‘surprise’ k’olunaku.

robotstxt: allowed

filter: keep


text:
OWANA Agnes Nadunga 15, adduse awaka n’ajja mu Kampala okunoonya emirimu.
Entabwe evudde ku kitaawe omuto,Gidudu Masaaba okugezaako okumukaka okufumbirwa. Nadunga eyavudde e Mbale agambye nti bazadde be baafa n’asigala ne kitaawe omuto eyamufunidde omusajja n’amuwa ente afumbirwe, ye ky’awakanya.
Nadunga yasibye omugugu gwe n’ajja e Kampala okunoonya omulimu atandike okukola obwayaaya.
Abazirakisa abaamusanze ng’anoonya emirimu be baamuwadde amagezi okusooka okugenda mu FIDA n’aloopa kitaawe.
Bannamateeka bawandiikidde Masaaba ebbaluwa emuyita bagonjoole ensonga za Nadunga era nga bwe bamukuuma okutuusa nga bamalirizza ensonga zino


text:
BYA MOSES LEMISA
OMUKINJAJI mu lufula y’oku kaleerwe amanyikiddwa mu kuganza abakazi n’ababbako obuwale bwaabwe obw’omunda bamukwatidde mu bubbi bwennyama ne bamugoba obutaddamu kulinnya mu lufula
Jamir Mubiru omukinjaji mu lufuula y’oku Kaleerwe ng’amanyikiddwa mu kuganza abakazi n’ababbako obuwale bwa ng’omwaka oguwedde abakulembeze ba Lufula baatuula ne bakola ekikwandiiko ekigoba Mubiru kyokka oluvannyuma baamuddiramu ne bamuwa ekibonerezo kya kuwummulamu omwezi gumu, kyokka wiiki ewedde waliwo omukyala omusuubuzi mu lufula eyaloopa Mubiru kunsonga zezimu ez’okubba akawale ke n’emitwalo 40
Ku Lwokusatu abakulira lufula abaakulembeddwamu Sulaiman Kakoozza baakutte Mubiru oluvannyuma lwo musuubuzi eyategerekeseko erya Yusufu okumuloopa nga bwamubbyeko ennyama ewezza kiro 30 n’omusobyo, baagenze okumukwata ng’amaze okugitunda .
Kasimu Katende ssentebe wa lufula ya Kisiita younger yategeezezza nti ku luno tebagenda kuddamu kukirizza Mubiru kulinnya mu lufula kuba akoze ebikolobero ebimala , yagambye nti Mubiru wiiki ewedde abadde mu kkomera nga waliwo omukazi amulumiriza kunsonga ezitali zimu , ng’omwaka oguwedde abakazi abasoba 15 baamulumiriza okubaganza oluvannyuma n’ababbako obuwale obw’onda nga n’okutuusa kati tebamanyi gye yabutwala .
Yayongeddeko nti mu kusooka baali bamugobye oluvannyuma baamuddiramu ne bamusonyiwa kyokka natasobola kukomya mpisa ze ensiwuufu nga kuluno bamugobye obutaddamu kulinnya mu lufula kuba singa bamulekamu abasuubuzi banditwalira amateeka mungalo ne bamukuba .
Wabula Mubiru eyabadde omukambwe yategeezezza nti okubba si musango ate tewali alina bujjulizi nti yabbye kunsonga y’okubba obuwale yagambye naye tamanyi lwaki akikola kuba si kye kiba ekigendererwa kye .
“Obuwale bw’abakazi benganza simanyi lwaki mbubba kirabika ndiko ekikyamu naye eky’okubba enyama balabika bampayiriza ate buli mukulembeze ayengidde mu kungoba alinde ekiddako kuba nange nnina abaana n’abazukulu bendabirira “ Mubiru bwe yategeezezza


text:
ROGERS Sseguya omutuuze w’e Kansanga Kikubamutwe avudde mu mbeera n'atwala mukazi we, Irene Nalumansi mu FIDA ng'agamba nti ayagala baawukane olw’ebbuba erimusukkiridde.
Sseguya agamba nti yafunayo omukazi omulala e Makindye mu Mubaraka Zooni oluvannyuma lwa Nalumansi okumuyisaamu amaaso nga tamutwala ng'omusajja mu maka.
“Omukazi oyo abadde addanga kiro awaka ate nga tafumba mmere era nga n’abaana abaleka ku muliraano. Bino byampaliriza okufuna omukazi omulala kyokka olwamumwanjulidde yasazeewo kunywa butwa ng'agamba nti tasobola kufumba na muggya we.
Yaguze akakebe k'eddagala ly'obutwa lye yanywedde n'atwalibwa mu kalwaliro e Kansanga. Oluzze engulu ne nsalawo okujja okumuloopa wano mumpe ku magezi,” Sseguya bwe yagambye.
Bannamateeka ensonga zaabwe bazisindise ku poliisi e Kabalagala nga bagamba nti guno musango gwa kkooti ogulina okusooka okunoonyerezebwako poliisi.


text:
Yeremiya
Chapter 40
1 Ekigambo ekyajjira Yeremiya ekyava eri Mukama, Nebuzaladaani omukulu w'abambowa bwe yamala okumuteera mu Laama, bwe yamutwala ng'asibiddwa mu masamba mu basibe bonna ab'e Yerusaalemi ne Yuda abaatwalibwa e Babulooni nga basibe.
2 Omukulu w'abambowa n'atwala Yeremiya n'amugamba nti Mukama Katonda wo yayogera obubi buno ku kifo kino
3 n'okuleeta Mukama abuleese, era akoze nga bwe yayogera; kubanga mwayonoona Mukama, so temugondedde ddoboozi lye, ekigambo kino kyekivudde kibatuukako.
4 Kale nno, laba, nkusumulula leero mu masamba agali ku mukono gwo. Oba ng'osiima okujja nange okugenda e Babulooni, jjangu, nange naakukuumanga bulungi; naye oba ng'okiyita kibi okujja nange okugenda e Babulooni, lekayo: laba, ensi yonna eri mu maaso go gy'osiima okugenda era gy'osinga okwagala, gy'oba ogenda.
5 Awo bwe yali nga tannaddayo, n'ayogera nti Ddayo nno eri Gedaliya mutabani wa Akikamu mutabani Safani, kabaka w’e Babulooni gw’awadde okufuga ebibuga bya Yuda, obeere ewuwe mu bantu: oba genda yonna gy'osiima okugenda. Awo omukulu w'abambowa n'amuwa ebyokulya n'ekirabo n'amuta.
6 Awo Yeremiya n'agenda eri Gelaliya mutabani wa Akikamu e Mizupa, n'abeera ewuwe mu bantu abaali basigadde mu nsi.
7 Awo abaami bonna ab'ebitongole abaali mu byalo, bo n'abasajja baabwe, bwe baawulira nga kabaka w’e Babulooni awadde Gelaliya mutabani wa Akikamu okufuga ensi, era ng'amukwasizza abasajja n'abakazi n'abaana abato ne mu abo abasinga obwavu mu nsi, ku bo abataatwalibwa e Babulooni nga basibe;
8 awo ne bajja eri Gedaliya e Mizupa, Isimaeri mutabani wa Nesaniya ne Yokanani ne Yonasaani batabani ba Kaleya ne Seraya mutabani wa Tanukumesi ne batabani ba Efayi Omunetofa, ne Yezaniya omwana w'omu Maakasi, bo n'abasajja baabwe.
9 Awo Gedaliya nutabani wa Akikamu mutabani wa Safani n'abalayirira bo n'abasajja baabwe ng'ayogera nti Temutya kuweereza Abakaludaaya: mubeere mu nsi, muweerezenga kabaka w'e Babulooni, era munaabanga bulungi.
10 Nze, laba, naabeeranga e Mizupa okuyimiriranga mu maaso g'Abakaludaaya abalijja gye tuli: naye mmwe mukuŋŋaanye omwenge n'ebibala eby'omu kyeya n'amafuta, mubiteeke mu bintu byammwe, mubeerenga mu bibuga byammwe bye mulidde.
11 Era bwe batyo Abayudaaya bonna abaali mu Mowaabu ne mu baana ba Amoni ne mu Edomu n'abo abaali mu nsi zonna bwe baawulira nga kabaka w'e Babulooni afissizzaawo ku Yuda era ng'akuzizza ku bo Gedaliya mutabani wa Akikaamu mutabani wa Safani;
12 kale Abayudaaya bonna ne bakomawo nga bava mu bifo byonna gye baali babagobedde ne bajja mu nsi ya Yuda eri Gedaliya e Mizupa, ne bakuŋŋaanya omwenge n'ebibala eby'omu kyeya bingi nnyo nnyini.
13 Era nate Yokanani mutabani wa Kaleya n'abaami bonna ab'ebitongole abaali mu byalo ne bajja eri Gedaliya e Mizupa
14 ne bamugamba nti Omanyi nga Baalisi kabaka w'abaana ba Amoni atumye Isimaeri mutabani wa Nesaniya okukutta? Naye Gedaliya mutabani wa Akikamu n'atabakkiriza.
15 Awo Yokanani mutabani wa Kaleya n'ayogera ne Gedaliya e Mizupa kyama ng'agamba nti Ka ŋŋende, nkwegayiridde, nzite Isimaeri mutabani wa Nesaniya, so tewaliba muntu alikimanya: yandikuttidde ki, Abayudaaya bonna abakuŋŋaanye gy'oli n'okusaasaana ne basaasaana, n'ekitundu kya Yuda ekifisseewo ne kizikirira?
16 Naye Gedaliya mutabani wa Akikamu n'agamba Yokanani mutabani wa Kaleya nti Tokola kigambo ekyo: kubanga omuwaayiriza Isimaeri.


text:
2 Ebyomumirembe
Chapter 13
1 Mu mwaka ogw'ekkumi n'omunaana ogwa kabaka Yerobowaamu Abiya n'atanula okufuga Yuda.
2 N'afugira emyaka esatu mu Yerusaalemi: n'erinnya lya nnyina lyali Mikaaya muwala wa Uliyeeri ow'e Gibeya. Ne wabanga entalo eri Abiya ne Yerobowaamu.
3 Abiya n'alumba ng'alina eggye ery'abasajja abazira abalwanyi, abasajja abalonde obusiriivu buna: Yerobowaamu n'asimba ennyiriri okulwana naye ng'alina abasajja abalonde obusiriivu munaana ab'amaanyi abazira.
4 Abiya n'ayimirira ku lusozi Zemalayimu oluli mu nsi ey'ensozi eya Efulayimu n'ayogera nti Mumpulire, mmwe Yerobowaamu ne Isiraeri yenna;
5 temwagwana kumanya nga Mukama Katonda wa Isiraeri yawa Dawudi obwakabaka bwa Isiraeri okumala emirembe gyo, ye ne batabaai be n'endagaano ey'omunnyo?
6 Naye Yerobowaamu mutabani wa Nebati omuddu wa Sulemaani mutabani wa Dawudi n'agolokoka n'ajeemera mukama we.
7 Ne wakuŋŋaana gy'ali abasajja abataliiko kye bagasa, abaana ba Beriali, abeenyweza eri Lekobowaamu mutabani wa Sulemaani, Lekobowaamu ng'akyali muto n'omutima gwe nga mugonvu, so nga tayinza kubaziyiza.
8 Awo kaakano mulowooza okuziyiza obwakabaka bwa Mukama mu mukono gwe batabani ba Dawudi; era muli kibiina kinene, era waliwo nammwe ennyana eza zaabu Yerobowaamu ze yabakolera okuba bakatonda.
9 Temwagoba bakabona ba Mukama, batabani ba Alooni n'Abaleevi, ne mwerondera bakabona ng'empisa bw'eri ey'amawanga ag'omu nsi endala? kale buli ajja okwetukuza ng'alina ente ento n'endiga ennume musanvu, oyo ayinza okuba kaboa w'abo abatali bakatonda.
10 Naye ffe, Mukama ye Katonda waffe, naffe tetumuvangako; era (tulina) bakabona abaweereza Mukama, batabani ba Alooni n'Abaleevi, mu mulimu gwabwe:
11 era bookya eri Mukama buli nkya na buli kawungeezi ebiweebwayo ebyokebwa n'obubaane obuwoomerevu: n'emigaati egy'okulaga nagyo bagiteekateeka ku mmeeza ennongoofu: n'ekikondo ekya zaabu n'ettabaaza zaakyo, okwakanga buli kawungeezi: kubanga ffe tukwata ebyo Mukama Katonda waffe bye yakuutira; naye mmwe mwamuvaako.
12 Era, laba, Katonda ali naffe, atukulembedde, ne bakabona be nga balina amakondeere agalawa, okugalaya okulwana nammwe. Ai abaana ba Isiraeri, temulwana ne Mukama Katonda wa bajjajjammwe; kubanga temuulabe mukisa.
13 Naye Yerobowaamu n'abafulumya ennyuma abateezi: awo ne baba mu maaso ga Yuda, abateezi ne baba ennyuma waabwe.
14 Awo Yuda bwe baakebuka, laba, olutalo nga lubafulumye mu maaso n'ennyuma: ne bakaabira Mukama, bakabona ne bafuuwa amakondeere.
15 Awo abasajja ba Yuda ne boogerera waggulu: awo abasajja ba Yuda nga boogerera waggulu, olwatuuka Katonda n'akuba Yerobowaamu ne Isiraeri yenna mu maaso ga Abiya ne Yuda.
16 Abaana ba Isiraeri ne badduka mu maaso ga Yuda: Katonda n'abagabula mu mukono gwabwe.
17 Abiya n'abantu be ne babatta olutta olunene: n'okugwa ne kugwa ku Isiraeri nga battiddwa abasajja abalonde obusiriivu butaano.
18 Bwe batyo abaana ba Isiraeri ne bawangulwa mu biro ebyo, abaana ba Yuda ne basinga, kubanga beesiga Mukama Katonda wa bajjajjaabwe.
19 Abiya n'ayigganya Yerobowaamu, n'amuggyako ebibuga, Beseri n'ebibuga byako, ne Yesana n'ebibuga byako, ne Efulooni n'ebibuga byako.
20 So Yerobowaamu teyafuna nate amaanyi ku mirembe gya Abiya: Mukama n'amulwaza n'afa.
21 Naye Abiya n'afuuka ow'amaanyi, n'awasa abakazi kkumi na bana n'azaala abaana ab'obulenzi amakumi abiri mu babiri n'ab'obuwala kkumi na mukaaga.
22 Era ebikolwa ebirala byonna ebya Abiya n'amakubo ge n'ebigambo bye byawandiikibwa mu bitegeeza bya nnabbi Iddo.


text:
Yoswa
Chapter 4
1 Awo eggwanga lyonna bwe lyamala okuyitira ddala mu Yoludaani, Mukama n'agamba Yoswa, ng'ayogera nti
2 Mwerondere abasajja kkumi na babiri mu bantu, mu buli kika omu,
3 era mubalagire, nga mwogera nti Mulonde wano wakati mu Yoludaani, mu kifo ebigere bya bakabona mwe byanyweredde, amayinja kkumi n'abiri, mugasomose, mugasse mu kisulo, kye munaasulamu ekiro kino.
4 Awo Yoswa n’ayita abasajja kkumi na babiri, be yateekateeka mu baana ba Isiraeri, mu buli kika omu.
5 Yoswa n'abagamba nti Mukulembere essanduuko ya Mukama Katonda wammwe wakati mu Yoludaani, musitule buli muntu mu mmwe ejjinja ku kibegabega kye, ng'omuwendo ogw'ebika eby'abaana ba Isiraeri bwe guli:
6 ako kabe akabonero mu mmwe, abaana bammwe bwe banaabuuzanga mu biro ebigenda okujja, nga boogera nti Amayinja gano amakulu gaago ki?
7 mulyoke mubagambe nti Kubanga amazzi ga Yoludaani gaggwaawo mu maaso g'essanduuko ey'endagaano ya Mukama; bwe yayita mu Yoludaani, amazzi ne gaggwaawo: era amayinja gano galibeera ekijjuukizo eri abaana ba Isiraeri emirembe egitaggwaawo.
8 Abaana ba Isiraeri ne bakola nga Yoswa bw'abalagidde, ne balonda amayinja kkumi n'abiri wakati mu Yoludaani, nga Mukama bwe yagamba Yoswa, ng'omuwendo ogw'ebika eby'abaana ba Isiraeri bwe guli; ne bagasomosa ne bagatuusa mu kifo mwe baasula, ne bagassaawo.
9 Yoswa n'asimba amayinja kkumi n'abiri wakati mu Yoludaani, mu kifo ebigere bya bakabona abaasitula essanduuko ey'endagaano mwe byayimirira: era weegali ne kaakano.
10 Kubanga bakabona abaasitula essanduuko baayimirira wakati mu Yoludaani, ne kituukirira buli kigambo Mukama kye yalagira Yoswa okubuulira abantu, nga byonna bwe byali Musa bye yalagira Yoswa: abantu ne banguwa ne bayita.
11 Awo, abantu bonna bwe baamala okuyita, essanduuko ya Mukama n'eryoka eyita, ne bakabona mu maaso g'abantu.
12 N'abaana ba Lewubeeni; n'abaana ba Gaadi, n'ekitundu eky'ekika kya Manase, ne bakulembera abaana ba Isiraeri ne bayita nga balina ekyokulwanyisa, nga Musa bwe yabagamba:
13 abantu ng'obukumi buna abeeteeseteese okulwana ne bayita mu maaso ga Mukama eri olutalo, mu lusenyi olw'e Yeriko:
14 Ku lunaku olwo Mukama n'akuza Yoswa mu maaso ga Baisiraeri bonna: ne bamutya, nga bwe baatyanga Musa; ennaku zonna ez'obulamu bwe.
15 Mukama n'agamba Yoswa ng'ayogera nti
16 Lagira bakabona abasitula essanduuko ey'obujulirwa okulinnya okuva mu Yoludaani:
17 Awo Yoswa n'alagira bakabona ng'ayogera nti Mulinnye muve mu Yoludaani:
18 Awo bakabona abaasitula essanduuko ey'endagaano ya Mukama bwe baamala okulinnya okuva wakati mu Yoludaani, n'ebigere bya bakabona ne birinnyibwa ku lukalu, amazzi ga Yoludaani ne galyoka gadda mu kifo kyago, ne gayanjaala ku ttale lyagwo lyonna, ng'edda.
19 Abantu ne balinnya ne bava mu Yoludaani ku lunaku olw'ekkumi mu mwezi ogw'olubereberye ne basula mu Girugaali, mu nsalo ey'ebuvanjuba ey'e Yeriko.
20 N'amayinja gali ekkumi n'abiri ge baggya mu Yoludaani, Yoswa n'agasimba mu Girugaali.
21 N'agamba abaana ba Isiraeri ng'ayogera nti Abaana bammwe bwe banaabuuzanga bakitaabwe mu biro ebigenda okujja, nga boogera nti Amakulu g'amayinja gano ki?
22 ne mulyoka mutegeezanga abaana bammwe; nga mwogera nti Abaisiraeri baayita mu Yoludaani muno nga lukalu:
23 Kubanga Mukama Katonda wammwe yakaliza amazzi ga Yoludaani mu maaso gammwe, okutuuka bwe mwamala okuyita; nga Mukama Katonda wammwe bwe yakola Ennyanja Emmyufu, gye yakaliza mu maaso gaffe; okutuuka bwe twamala okuyita:
24 amawanga gonna ag'ensi galyoke gamanye omukono gwa Mukama nga gwa maanyi; batyenga Mukama Katonda wammwe emirembe egitaggwaawo.


text:
Yeremiya
Chapter 3
1 Boogera nti Omusajja bw'agoba mukazi we, naye n'amuvaako n'aba ow'omusajja omulala, omusajja oyo alimuddira nate? ensi yo teryonooneka nnyo? Naye ggwe weefuula omwenzi eri baganzi bo bangi; era naye nzirira nate, bw'ayogera Mukama.
2 Yimusa amaaso go eri ensozi ez'obweru olabe; we batasulira naawe wa? Wabatuulirira ku mabbali g'ekkubo, ng'Omuwalabu mu ddungu; era wayonoona ensi n'obwenzi bwo n'obubi bwo.
3 Empandaggirize kyezivudde ziziyizibwa, so tewabaddeewo ttoggo; era naye n'oba n'ekyenyi eky'omwenzi, wagaana okukwatibwa ensonyi.
4 Tonkaabirenga okuva leero nti Kitange, ggwe musaale w'obuto bwange?
5 Aliguguba n'obusungu bwe emirembe gyonna? aliremera mu bwo okutuusa enkomerero? Laba, wayogera n'okola ebigambo ebibi, n'okwata ekkubo lyo ggwe.
6 Era nate Mukama n'aŋŋambira mu mirembe gya Yosiya kabaka nti Olabye ekyo Isiraeri eyaseeseetuka ky'akoze? alinnye ku buli lusozi oluwanvu ne wansi wa buli muti omubisi, ne yeefuulira eyo omwenzi.
7 Ne njogera bwe yamala okukola ebyo byonna nti Alinzirira; naye n'atadda: ne mwannyina ow'enkwe Yuda n'akiraba.
8 Ne ndaba, bwe nnamala okugoba Isiraeri eyaseeseetuka ne mmuwa ebbaluwa ey'okumugoba olw'ensonga eno kubanga ayenze, era naye Yuda ow'enkwe mwannyina n'atatya; naye era naye n'agenda ne yeefuula omwenzi.
9 Awo olwatuuka kubanga mwangu okwenda ensi n'eyonooneka, n'ayenda ku mayinja n'ebikonge.
10 Era naye ebyo byonna newakubadde nga bimaze okubaawo, mwannyina ow'enkwe Yuda tanziridde n'omutima gwe gwonna, naye ng'akuusakuusa, bw'ayogera Mukama.
11 Awo Mukama n'aŋŋamba nti Isiraeri eyaseeseetuka yeeraze okuba omutuukirivu okukira Yuda ow'enkwe.
12 Genda olangire ebigambo bino ng'otunuulira obukiika obwa kkono, oyogere nti Komawo, ggwe Isiraeri eyaseeseetuka, bw'ayogera Mukama; siibatunuulire n'obusungu: kubanga nnina okusaasira, bw'ayogera Mukama, siriguguba na busungu emirembe gyonna.
13 Kyokka kkiriza obutali butuukirivu bwo, nga wasobya Mukama Katonda wo, n'osaasaanyiza amakubo go abagenyi wansi wa buli muti omubisi, so temwagondera ddoboozi lyange, bw'ayogera Mukama.
14 Komawo, mmwe abaana abadda ennyuma, bw'ayogera Mukama; kubanga nze bbammwe: era ndibatwala nga nziya omu ku kibuga n'ababiri ku kika, ne mbaleeta e Sayuuni:
15 era ndibawa abasumba ng'omutima gwange bwe guli abalibaliisa n'okumanya n'okutegeera.
16 Awo olulituuka bwe muliba nga mwaze era nga mweyongedde mu nsi, kale mu biro ebyo, bw'ayogera Mukama, nga tebakyayogera nti Essanduuko ey'endagaano ya Mukama; so teriyingira mu mwoyo gwabwe; so tebaligijjukira; so tebaligikyalira; so tebalikola nate bwe batyo.
17 Mu biro ebyo baliyita Yerusaalemi entebe ya Mukama; n'amawanga gonna galikuŋŋaanyizibwa eyo, eri erinnya lya Mukama e Yerusaalemi: so tebalitambula nate ng'obukakanyavu bw'omutima gwabwe omubi bwe buli.
18 Mu biro ebyo ennyumba ya Yuda eritambulira wamu n'ennyumba ya Isiraeri, era baliviira wamu mu nsi ey'obukiika obwa kkono ne bayingira mu nsi gye nnawa bajjajjammwe okuba obusika.
19 Naye ne njogera nti Ndikuteeka ntya mu baana, ne nkuwa ensi ey'essanyu, obusika obulungi mu ggye ly'amawanga? ne njogera nti Mulimpita nti Kitange; so temulikyuka obutangoberera.
20 Mazima omukazi nga bw'ava ku bba ng'asala olukwe, bwe mutyo nammwe bwe munsalidde enkwe, mmwe ennyumba ya Isiraeri, bw'ayogera Mukama.
21 Eddoboozi liwuliddwa ku nsozi ez'obweru, okukaaba n'okwegayirira kw'abaana ba Isiraeri; kubanga banyodde ekkubo lyabwe, beerabidde Mukama Katonda waabwe.
22 Mukomeewo, mmwe abaana abaseeseetuse, naawonya okuseeseetuka kwammwe. Laba, tuzze gy'oli; kubanga ggwe Mukama Katonda waffe.
23 Mazima okubeerwa okusuubirwa okuva ku nsozi kwa bwereere, oluyoogaano oluli ku nsozi: mazima mu Mukama Katonda waffe mwe muli obulokozi bwa Isiraeri.
24 Naye ekyo ekikwasa ensonyi kye kimazeewo emirimu gya bajjajjaffe okuva mu buto bwaffe; embuzi zaabwe n'ente zaabwe, batabani baabwe n'abawala baabwe.
25 Tugalamire ensonyi nga zitukutte, okuswala kwaffe kutubikkeko: kubanga twonoonye Mukama Katonda waffe, ffe ne bajjajjaffe okuva mu buto bwaffe ne leero: so tetugonderanga ddoboozi lya Mukama Katonda waffe.


text:
Okubala
Chapter 22
1 Abaana ba Isiraeri ne batambula ne basiisira mu nsenyi za Mowaabu emitala wa Yoludaani e Yeriko.
2 Awo Balaki mutabani wa Zipoli n'alaba byonna Isiraeri bye yali akoze Abamoli.
3 Mowaabu n'atya nnyo abantu, kubanga bangi: Mowaabu n'akeŋŋentererwa olw'abaana ba Isiraeri.
4 Mowaabu n'agamba abakadde ba Midiyaani nti Kaakano ekibiina kino kigenda kukombera ddala byonna ebitwetoolodde, ng'ente bw'ekomba omuddo ogw'oku ttale. Era Balaki mutabani wa Zipoli ye yali kabaka wa Mowaabu mu biro ebyo.
5 N’atuma ababaka eri Balamu mutabani wa Byoli, e Pesoli, ekiri ku lubalama lw'Omugga, mu nsi y'abaana b'abantu be, okumuyita ng'ayogera nti Laba, waliwo abantu abaava mu Misiri: laba, basaanikidde ku maaso g'ensi, era batudde okunjolekera:
6 kale nno jjangu, nkwegayiridde, onkolimirire abantu bano: kubanga bannyinze amaanyi: mpozzi ndiwangula, tubatte, mbagobe mu nsi: kubanga mmanyi nga gw'osabira ggwe omukisa aweebwa omukisa, ne gw'okolimira akolimirwa.
7 Abakadde ba Mowaabu n'abakadde ba Midiyaani ne bagenda nga balina omukemba mu ngalo zaabwe; ne bajja eri Balamu, ne bamubuulira ebigambo bya Balaki.
8 N'abagamba nti Musule wano ekiro kino, nange ndibaddiza ebigambo nga Mukama bw'anaŋŋamba: abakulu ba Mowaabu ne babeera ewa Balamu.
9 Katonda n'ajja eri Balamu n'agamba nti Bantu ki bano abali naawe?
10 Balamu n'agamba Katonda nti Balaki mutabani wa Zipoli kabaka wa Mowaabu, yantumira ng'ayogera nti
11 Laba, abantu abaava mu Misiri basaanikidde ku maaso g'ensi: Jjangu nno, obankolimirire; mpozzi ndiyinza okulwana nabo, ne mbagoba.
12 Katonda n'agamba Balamu nti Togenda nabo; tokolimira bantu abo: kubanga baweereddwa omukisa.
13 Balamu n'agolokoka enkya, n'agamba abakulu ba Balaki nti Mwegendere mu nsi yammwe: kubanga Mukama agaanyi okundagira okugenda nammwe.
14 Abakulu ba Mowaabu ne bagolokoka, ne baddayo eri Balaki, ne bagamba nti Balamu agaanyi okujja naffe.
15 Balaki ne yeeyongera nate okutuma abakulu, abaasinga abo obungi era abaabasinga n'ekitiibwa.
16 Ne bajja eri Balamu ne bamugamba nti Bw'atyo bw'ayogera Balaki mutabani wa Zipoli nti Waleme okubaawo ekintu, nkwegayiridde, ekinaakuziyiza okujja gye ndi:
17 kubanga ndikukuza n'obeera n'ekitiibwa kinene nnyo, na buli ky'oliŋŋamba ndikikola: kale jjangu, nkwegayiridde, onkolimirire abantu bano.
18 Balamu n’addamu n’agamba abaddu ba Balaki nti Balaki bw’alimpa ennyumba ye ng’ejjudde effeeza ne zaabu, siyinza kuyita ku kigambo kya Mukama Katonda wange, okukendeezaako oba okusukkiriza.
19 Kale nno, mbeegayiridde nammwe musule wano ekiro kino, ndyoke mmanye Mukama ky'aneeyongera okumbuulira.
20 Katonda n’ajja eri Balamu ekiro, n'amugamba nti Abantu abo oba nga bazze okukuyita, golokoka ogende nabo; naye ekigambo kyokka kye nkubuulira ky'oba okola.
21 Balamu n'agolokoka enkya n'ateeka amatandiiko ku ndogoyi ye, n'agenda n'abakulu ba Mowaabu.
22 Obusungu bwa Katonda ne bubuubuuka kubanga yagenda: malayika wa Mukama n'ayimirira mu kkubo okumuziyiza. Era yali yeebagadde ku ndogoyi ye, n'abaddu be bombi baali naye.
23 Endogoyi n'eraba malayika wa Mukama ng'ayimiridde mu kkubo, ekitala kye nga kisowoddwa nga kiri mu ngalo ze: endogoyi n'ekyama okuva mu kkubo, n'egenda ku nsiko: Balamu n'akuba endogoyi okugizza mu kkubo.
24 Malayika wa Mukama n'alyoka ayimirira mu kkubo ery'omu kiwonvu eriri wakati w'ensuku z'emizabbibu olukomera nga luli ku luuyi, n'olukomera ku luuyi.
25 Endogoyi n'eraba malayika wa Mukama, ne yeenyigiriza ku lukomera, n'ebetenta ekigere kya Balamu ku lukomera: n'agikuba nate.
26 Malayika wa Mukama ne yeeyongera okusembera eyo, n'ayimirira mu kkubo ery'akanyigo, awataali bbanga lya kukyukira ku mukono ogwa ddyo newakubadde ogwa kkono.
27 Endogoyi n'eraba malayika wa Mukama, n'egalamira wansi wa Balamu: obusungu bwa Balamu ne bubuubuuka, n'akuba endogoyi n'omuggo gwe.
28 Mukama n'ayasamya akamwa k'endogoyi, n'egamba Balamu nti Nkukoze ki ggwe okunkuba emirundi gino gyonsatule?
29 Balamu n'agamba endogoyi nti Kubanga onduulidde: singa mbadde n'ekitala mu ngalo zange, kaakano nandikusse.
30 Endogoyi n'egamba Balamu nti Siri ndogoyi yo, gye weebagalako obulamu bwo bwonna okutuusa leero? nali mpisizza okukukola bwe ntyo? N'agamba nti Nedda.
31 Awo Mukama n'alyoka azibula amaaso ga Balamu, n'alaba malayika wa Mukama ng'ayimiridde mu kkubo, ekitala kye nga kisowoddwa nga kiri mu ngalo ze: n'akutama omutwe gwe, n'avuunama amaaso ge.
32 Malayika wa Mukama n'amugamba nti Okubidde ki endogoyi yo emirundi gino gyonsatule? laba, nfulumye okukuziyiza, kubanga okutambula kwo kukakanyavu mu maaso gange.
33 Endogoyi n'endaba n'ekyuka mu maaso gange emirundi gino gyonsatule: singa tekyuse mu maaso gange, kaakano sandiremye kukutta ggwe, nayo ne ngiwonya okufa.
34 Balamu n'agamba malayika wa Mukama nti Nnyonoonye; kubanga saamanye ng'oyimiridde mu kkubo okunziyiza: kale kaakano, oba nga kikunyiiza, naddayo nate.
35 Malayika wa Mukama n'agamba Balamu nti Genda n'abantu abo: naye ekigambo kyokka kye nnaakubuulira ky'oba oyogera. Awo Balamu n'agenda n'abakulu ba Balaki.
36 Awo Balaki bwe yawulira nga Balamu azze, n'afuluma okumusisinkana mu Kibuga kya Mowaabu, ekiri ku nsalo ya Alunoni, oguli ku nkomerero y'ensalo.
37 Balaki n'agamba Balamu nti Saakutumira okukuyita ne nkutayirira? ekyakulobera okujja gye ndi ki? siyinza ddala kukukuza n'obeera n'ekitiibwa?
38 Balamu n'agamba Balaki nti Laba, nzize gy'oli: kaakano nnina obuyinza bwonna okwogera ekigambo kyonna? ekigambo Katonda ky'anaateeka mu kamwa kange, ekyo kye nnaayogera.
39 Balamu n’agenda ne Balaki, ne bajja e Kiriasikuzosi.
40 Balaki n'awaayo ente n'endiga, n'atumiza Balamu n'abakulu abaali naye.
41 Awo olwatuuka enkya, Balaki n’atwala Balamu, n'amulinnyisa ku bifo ebigulumivu ebya Baali, n'ayima eyo okulengera enkomerero y'abantu.


text:
1 Samwiri
Chapter 24
1 Awo olwatuuka Sawulo bwe yakomawo ng'amaze okugoberera Abafirisuuti, ne bamubuulira nti Laba, Dawudi ali mu ddungu erya Engedi.
2 Awo Sawulo n’atwala abasajja enkumi ssatu abaalondebwa mu Isiraeri yenna, n'agenda okunoonya Dawudi n'abasajja be ku njazi ez'embulabuzi.
3 N'ajja ku bisibo by'endiga mu kkubo awali empuku; Sawulo n'ayingira okubikka ku bigere bye. Era Dawudi n’abasajja be baali batudde mu bifo eby'omu mpuku ebyakomererayo munda.
4 Abasajja ba Dawudi ne bamugamba nti Laba, olunaku Mukama lwe yakugambako nti Laba, ndigabula omulabe wo mu mukono gwo, era olimukola nga bw'olisiima. Awo Dawudi n'agolokoka n’asala ku kirenge ky'ekyambalo kya Sawulo mu kyama.
5 Awo olwatuuka oluvannyuma Dawudi n'alumwa omwoyo, kubanga yasala ku kirenge kya Sawulo.
6 N'agamba abasajja be nti Mukama akiddize eri nze okukola mukama wange Mukama gwe yafukako amafuta ekigambo kino, okumugololera omukono gwange kubanga ye oyo Mukama gwe yafukako amafuta.
7 Awo Dawudi n’aziyiza abasajja be n'ebigambo ebyo, n'atabaganya kumugolokokerako Sawulo. Awo Sawulo n'agolokoka n'ava mu mpuku n’agenda.
8 Awo ne Dawudi n'agolokoka oluvannyuma n'ava mu mpuku n'akoowoola Sawulo ng'ayogera nti Mukama wange kabaka. Awo Sawulo bwe yakebuka, Dawudi n'avuunama amaaso ge ne yeeyanza.
9 Dawudi n'agamba Sawulo nti Kiki ekikuwuliza ebigambo by'abantu nga boogera nti Laba, Dawudi ayagala okukukola akabi?
10 Laba, leero amaaso go galabye Mukama bw'abadde akugabudde mu mukono gwange leero mu mpuku: era wabaddewo abaŋŋambye okukutta: naye eriiso lyange ne likusaasira; ne ŋŋamba nti Sijja kugolola mukono gwange ku mukama wange; kubanga ye oyo Mukama gwe yafukako amafuta.
11 Era, kitange, laba, weewaawo, laba, ekirenge ky'ekyambalo kyo mu ngalo zange; kale kubanga nsaze ku kirenge ky'ekyambalo kyo ne sikutta, tegeera olabe nga tewali kabi newakubadde ekyonoono mu mukono gwange; so sikusobezza newakubadde ng'oyigganya obulamu bwange okubukwata:
12 Mukama asale omusango wakati wange naawe, Mukama akuwalaneko eggwanga lyange: naye, omukono gwange teguliba ku ggwe.
13 Ng'olugero olw'ab'edda bwe lwogera nti Mu babi mwe muva obubi: naye omukono gwange teguliba ku ggwe.
14 Kabaka wa Isiraeri atabadde ani? ogoberera ani? ogoberera embwa enfu, enkukunyi.
15 Kale Mukama abe mulamuzi, asale omusango gwange n'ogugwo, alabe awoze ensonga yange andokole mu mukono gwo.
16 Awo olwatuuka Dawudi bwe yamala okugamba Sawulo ebigambo ebyo, Sawulo n'ayogera nti Lino lye ddoboozi lyo, mwana wange Dawudi? Sawulo n'ayimusa eddoboozi lye n'akaaba amaziga.
17 N'agamba Dawudi nti Ggwe onsinga obutuukirivu: kubanga onsasudde obulungi, naye nze nkusasudde obubi.
18 Era oyatudde leero bw'onkoze obulungi: kuba Mukama ng'angabudde mu mukono gwo n'otonzita.
19 Kubanga omuntu bw'asanga omulabe we, anaamuganya okugenda nga mulamu? Kale Mukama akuwe empeera ennungi olw'ekyo ky'onkoze leero.
20 Era nno, laba, mmanyi nga tolirema kuba kabaka, era ng'obwakabaka bwa Isiraeri bulinywezebwa mu mukono gwo.
21 Kale nno kaakano ndayirira Mukama nga tolizikiriza zzadde lyange eririddawo, so nga tolimalawo linnya lyange okuliggya mu nnyumba ya kitange.
22 Dawudi n'alayirira Sawulo. Sawulo n'addayo eka; naye Dawudi n'abasajja be ne bayambuka mu mpuku.


text:
Essuula 16
1 Era n'atuuka e Derube ne Lusitula: laba, yaliyo omuyigirizwa erinnya lye Timoseewo, omwana w'omukazi Omuyudaaya eyakkiriza: naye kitaawe Muyonaani;
2 eyasiimibwa ab'oluganda abaali mu Lusitula ne Ikonio.
3 Oyo Pawulo n'ayagala okugenda naye; n'amutwala n'amukomola olw'Abayudaaya abaali mu bifo ebyo: kubanga bonna baamumanya nga kitaawe yali Muyonaani.
4 Bwe baali nga bayita mu bibuga ne babawa okukwatanga ebyalagirwa abatume n'abakadde abaali mu Yerusaalemi.
5 Awo ekkanisa ne zinywerera mu kukkiriza, ne zeeyongeranga ku muwendo buli lunaku.
6 Ne bayita mu nsi y'e Fulugiya ne Ggalatiya, kubanga baagaanibwa Omwoyo Omutukuvu okwogera ekigambo mu Asiya;
7 bwe baatuuka okumpi ne Musiya, ne bagezaako okugenda mu Bisuniya, n'Omwoyo gwa Yesu n'atabaganya;
8 ne beekooloobya Musiya, ne batuuka e Tulowa.
9 Pawulo n'alaba okwolesebwa ekiro, omuntu Omumakedoni ng'ayimiridde era ng'amwegayirira ng'agamba nti Wunguka okutuuka e Makedoni otuyambe.
10 Bwe yamala okulaba okwolesebwa, amangu ago ne tusala amagezi okusitula okugenda e Makedoni, nga tutegeera nti Katonda atuyise okubabuulira enjiri.
11 Kyetwava tusaabala okuva e Tulowa ne tukwata ekkubo eggolokofu okutuuka e Samoserakiya, ku lunaku olw'okubiri ne tutuuka e Neyapoli;
12 ne tuvaayo okutuuka e Firipi, kye kibuga eky'e Makedoni ekisookerwako mu njuyi ezo, ekyazimbibwa Abaruumi: ne tubeera mu kibuga omwo ne tulwamu ennaku.
13 Awo ku lunaku lwa ssabbiiti ne tufuluma mu mulyango gw'ekibuga okugenda ku mugga bwe twalowooza nga yaliyo ekifo eky'okusabirangamu: ne tutuula ne twogera n'abakazi abaakuŋŋaana.
14 Awo omukazi erinnya lye Ludiya, omutunzi w'engoye ez'effulungu, wa mu kibuga Suwatira, eyasinzanga Katonda, n’atuwulira: Mukama waffe n'amubikkula omutima gwe okuwuliriza Pawulo bye yayogera.
15 Bwe yabatizibwa ye n'ennyumba ye, n'atwegayirira ng'agamba nti Oba nga munsiimye okuba omwesigwa eri Mukama waffe, muyingire mu nnyumba yange mubeere omwo. N'atuwaliriza.
16 Awo olwatuuka bwe twali tugenda wali awaasabirwanga, omuwala eyaliko dayimooni alagula n'atusanga, eyafuniranga bakama be ebintu ebingi olw'okulagula.
17 Oyo bwe yagoberera Pawulo naffe n'ayogerera waggulu ng'agamba nti Abantu bano baddu ba Katonda Ali waggulu ennyo, abababuulira ekkubo ery'obulokozi.
18 N'akolanga bw'atyo ennaku nnyingi. Naye Pawulo, bwe yanakuwala ennyo, n'akyuka n'agamba dayimooni nti Nkulagira mu linnya lya Yesu Kristo omuveeko. N'amuvaako mu kiseera ekyo.
19 Naye bakama be bwe baalaba ng'essuubi ly'ebintu byabwe liweddewo, ne bakwata Pawulo ne Siira ne babawalula okubatwala mu katale eri abakulu,
20 ne babatwala eri abalamuzi ne bagamba nti Abantu bano basasamaza nnyo ekibuga kyaffe, kubanga Bayudaaya
21 era bayigiriza empisa ez'omuzizo ffe okuzikwatanga newakubadde okuzikolanga kubanga tuli Baruumi.
22 Ekibiina ne kibagolokokerako wamu: abalamuzi ne babayuliza engoye zaabwe, ne balagira okubakuba emiggo.
23 Bwe baabakuba emiggo emingi ne babasindikira mu kkomera, ne balagira omukuumi okubakuuma ennyo:
24 oyo bwe yalagirwa bw'atyo n'abasindiikiriza mu kkomera ery'omunda, n'akomerera ebigere byabwe mu nvuba.
25 Naye ekiro mu ttumbi Pawulo ne Siira ne basaba ne bayimbira Katonda, abasibe ne babawulira;
26 amangu ago ne wabaawo ekikankano kinene n'emisingi gy'ekkomera ne gikankana: amangu ago enzigi zonna ne zigguka; n'ebyali bibasibye bonna ne bisumulukuka.
27 Omukuumi w'ekkomera n'azuukuka, bwe yalaba enzigi z'ekkomera nga zigguse n'asowola ekitala kye n'agenda okwetta, kubanga ng'alowooza nti abasibe babombye.
28 Naye Pawulo n'ayogerera waggulu n'eddoboozi ddene ng'agamba nti Teweekola kabi: kubanga fenna tuli wano.
29 N'asaba ettabaaza n'addukana n'ayingira, n'avuunamira Pawulo ne Siira, ng'akankana,
30 N'abafulumya ebweru n'agamba nti Bassebo, kiŋŋwanidde kukola ntya okulokolebwa?
31 Ne bagamba nti Kkiriza Mukama waffe Yesu, onoolokoka ggwe n'ennyumba yo.
32 Ne bamubuulira ekigambo kya Mukama waffe ne bonna abaali mu nnyumba ye.
33 N'abatwala mu kiseera ekyo ekiro n'abanaaza emiggo; n'abatizibwa ye n'ennyumba ye yonna amangu ago.
34 N'abalinnyisa mu nnyumba ye, n'abaleetera emmeeza, n'asanyuka nnyo n'ennyumba ye yonna ng'akkirizza Katonda.
35 Naye bwe bwakya enkya, abalamuzi ne batuma basserikale baabwe nga bagamba nti Musumulule abantu abo.
36 Omukuumi w'ekkomera n'abuulira Pawulo ebigambo ebyo nti Abalamuzi batumye okubasumulula: kale kaakano mufulume, mugende n'emirembe.
37 Naye Pawulo n'abagamba nti Batukubidde mu maaso ga bantu nga tetunnasalirwa musango, nga tuli Bantu Baruumi ne batusindiikiriza mu kkomera; ne kaakano batuggyamu kyama? Nedda; naye bajje bennyini batufulumye.
38 Basserikale ne babuulira abalamuzi ebigambo bino: ne batya bwe baawulira nga Baruumi:
39 ne bajja ne babeegayirira, ne babafulumya, ne baagala bave mu kibuga.
40 Ne bafuluma mu kkomera, ne bayingira mu nnyumba ya Ludiya, ne balaba ab'oluganda ne babasanyusa ne bavaayo.


text:
Omubuulizi
Chapter 9
1 Kubanga ebyo byonna nabiteeka ku mutima gwange, okuketta ebyo byonna; ng'abatuukirivu n'abagezigezi n'emirimu gyabwe bali mu mukono gwa Katonda: oba nga kwagala oba nga kukyawa omuntu takumanyi: byonna biri mu mberi yaabwe.
2 Byonna byenkana okujjira bonna: waliwo ekigambo ekimu eri omutuukirivu n'omubi; eri omulungi n'eri omulongoofu n'eri atali mulongoofu; eri oyo asala ssaddaaka n'eri oyo atasala ssaddaaka: ng'omulungi bw'ali, alina ebibi bw'ali bw'atyo; n'oyo alayira ali ng'oyo atya ekirayiro.
3 Ekyo kibi mu byonna ebikolebwa wansi w'enjuba, ng'ekigambo ekimu ekibajjira bonna: weewaawo, era omutima gw'abaana b'abantu gujjudde obubi, era eddalu liri mu mutima gwabwe nga bakyali balamu, awo oluvannyuma, lw'ekyo ne badda mu bafu.
4 Kubanga eri oyo agattibwa n'abalamu bonna waliwo essuubi: kubanga embwa ennamu ekira empologoma enfu obulungi.
5 Kubanga abalamu bamanyi nga balifa: naye abafu tebaliiko kye bamanyi, so nga tebakyalina mpeera; kubanga ekijjukizo kyabwe kyerabirwa.
6 Okwagala kwabwe kwenkana n'okukyawa n'obuggya bwabwe okuzikirira kaakano: so nga tebakyalina mugabo ennaku zonna mu byonna ebikolebwa wansi w'enjuba.
7 Weegenderenga, olyenga emmere yo ng'osanyuka, onywenga omwenge gwo n'omutima ogujaguza; kubanga Katonda amaze okukkiriza emirimu gyo.
8 Ebyambalo byo bitukulenga enaaku zonna; so n'omutwe gwo tegubulwanga mafuta.
9 Beeranga n'omukazi gw'oyagala n'essanyu ennaku zonna ez'obulamu bwo obutaliimu bw'akuwadde wansi w'enjuba, ennaku zo zonna ezitaliimu: kubanga ogwo gwe mugabo gwo mu bulamu, ne mu kutegana kwo kw'otegana wansi w'enjuba.
10 Buli kintu omukono gwo kye gulaba okukola, okikolanga n'amaanyi go; kubanga tewali mulimu newakubadde okuteesa newakubadde okumanya newakubadde amagezi mu magombe gy'ogenda.
11 Awo ne nzirayo ne ndaba wansi w'enjuba ng'ab'embiro si be basinga empaka ez'embiro, so n'ab'amaanyi si be basinga okulwana, so n'abagezigezi si be bafuna emmere, so n'abantu abategeevu si be bafuna obugagga, so n'abakabakaba si be baganja; naye bonna bibagwira bugwizi ebiseera n'ebigambo.
12 Kubanga n'omuntu tamanyi kiseera kye: ng'ebyennyanja ebikwatibwa mu mugonjo omubi, era ng'ennyonyi ezikwatibwa mu kakunizo, era bwe batyo abaana b'abantu bateegebwa mu kiseera ekibi, bwe kibagwira nga tebamanyiridde.
13 Era nalaba amagezi wansi w'enjuba bwe ntyo; ne gafaanana mangi gye ndi:
14 waaliwo ekibuga ekitono n'abasajja abaali omwo si bangi; kabaka omukulu n'akitabaala, n'akizingiza, n'akizimbako amakomera amanene:
15 awo ne walabika omwo omusajja omwavu omugezigezi, oyo n'awonya ekibuga olw'amagezi ge; era naye ne wataba muntu ajjukira omusajja oyo omwavu.
16 Kale ne njogera nti Amagezi gasinga amaanyi obulungi: era naye amagezi g'omwavu ganyoomebwa, ebigambo bye ne batabiwulira.
17 Ebigambo eby'abagezigezi ebyogerwa akasirise babiwulira okusinga okuleekaana kw'oyo afugira mu basirusiru.
18 Amagezi gasinga ebyokulwanyisa: naye omu alina ebibi azikiriza ebirungi bingi.


text:
Bya KIZITO MUSOKE
AMASOMERO mangi gaze gakyukakyuka mu byenjigiriza ng’agamu ku gaali gakola obulungi mu myaka gy’emabega gagenze gasereba, olw’ebizibu mwe gatubidde.
Mu Mityana, amasomero agaavuganga mu myaka gy’e 90 ng’era buli muzadde yandyagadde okutwalayo omwana we, mu kiseera kino gagoberera bugoberezi.
Bukedde alondodde embeera eyaleetera amasomero gano okusereba era n’eraga ekiyinza okukolebwa okugabbulula.
MITYANA S.S.S
Lino ly’essomero erisinga obukulu mu Mityana, nga lyatandikibwaawo mu 1909 nga kati gy’emyaka 105. Liri ku musingi gwa kkanisa ya Uganda.
Okutuukira ddala mu myaka gye 2000 abaasomerayo baali balikazizzaako, “yunivasite ya Mubende,” ng’erinnya lino lyava ku kuba nti lyali limu ku masomero 20 agaasinganga mu ggwanga, kyokka nga mu kiseera kino terikyalimu.
Essomero lino eryali lisussa abayizi 1,200 lyatandika mpola okusereba ne batuuka mu bayizi 600. Mu kiseera kino abaana abayitira mu ddaala erisooka mu S4 tebatera kusukka 30, ng’ate mu kiseera ekyayita baaweranga 100 oba okukikunuukiriza.
Abayizi ba S6, baayitanga bulungi nnyo, kyokka kati omuwendo ogugendera ku Gavumenti gubeera mutono.
Bannabyabufuzi, abakulembeze b’eddiini n’abantu ab’amaanyi bangi mu ggwanga abaasomerako mu ssomero lino.
Abamu ku bano mulimu; Brig Kasirye Ggwanga, omulabirizi w’ekkanisa ya Uganda eyawummula, Livingstone Mpalanyi Nkoyooyo, omulabirizi w’e Luweero, Evans Mukasa Kisekka.
Abalala kuliko ababaka ba palamenti; Ssozi Kaddumukasa, Sylivia Namabidde ow’abakyala e Mityana, omubaka wa pulezidenti e Luweero, Henry Kamya Makumbi n’abalala.
Ekizimbe ekiriko ofiisi z’essomero lya Mityana SSS
mu kiseera kino kikaddiye.
Ebivuddeko essomero lino okuddirira
1 Abantu okuddirira kw’essomero lino abamu bakuteeka ku nkyukakyuka ezizze zikolebwa mu bakulira essomero lino.
2 Abalala bagamba nti amasomero g’obwannannyini agazze gameruka mu kitundu gaaleetawo okuvuganya ne gamenyawo Mityana SSS.
3 Ebbula ly’ebikozesebwa naddala ebya ssayansi tebalina bya mulembe era nga kino kirobera abayizi obutayita bulungi masomo ga ssayansi.
Kyokka mu kiseera kino essomero lifunye ebizimbe eby’omulembe omuli ebibiina by’abayizi munaana nga bya kalian awamu ne laboratory egenda okuyamba abayizi mu masomo ga ssayansi.
Sammy Nsereko, akulira essomero yagaanyi okubeerako ky’ayogera ku mbeera y’essomero lino. Akulira abaasomerako mu ssomero lino, George Ntulume naye yajulizza mukulu wa ssomero.
ST PETERS SSS BUSUUBIZI
Fr. John Baptist atwala ebyenjigiriza mu kisomesa ky’e Busuubizi, yagambye nti essomero lino lyatandikibwa Munsenyoli Kasule mu 1972 nga kati likulirwa Muky. Harriet Nakiyemba.
Essomero lya bwannannyini nga liri ku musingi gwa Eklezia. Essomero lino lya balenzi n’abawala era nga lirina abayizi b’ekisulo n’abava awaka.
Lyayatiikirira nnyo mu myaka gye 80, era nga ly’erimu ku gaaligasinga amaanyi mu disitulikiti y’e Mubende. Lyalina abayizi abasoba mu 800.
Mu kiseera kino lirina abayizi 207 bokka, wadde nga lirimu bonna basome wa siniya (USE). Kyokka wadde mulimu okusoma okw’obwereere, omuwendo gugaanyi okweyongera, era nga n’abayizi abayitira mu ddaala erisooka babalirwa ku ngalo.
Abayizi mu myaka gye 90 baavanga e Kampala, Mubende ne mu disitulikiti endala, kyokka nga kati abayizi abasinga bava ku kyalo.
Ebireetedde essomero lino okusereba
Okusereba kuno, Fr. Luttamaguzi akuteeka ku nsonga nnyingi;
1 Abazadde mu kitundu abalina okuyimirizaawo essomero, tebajjumbidde kuweerera.
2 Agattako nti abantu era bettanira nnyo okukozesa ebyawongo bye batuuka n’okuleeta ku ssomero nga balinga abaagala lisiraane.
3 Eky’okubeera ng’amasomero ga pulayimale Ageetolodde essomero lino gakola bubi, kireetedde essomero okubeera nga lifuna abayizi abaakoona abatasobola wadde okwogera Oluzungu.
Essomero lya St. Peters SSS Busuubizi.
Ekiyinza okulibbulula
Faaza Luttamaguzi agamba ntiabaana abangi abasomeseddwa essomero lino, singa bakomawo ne bakwatira wamu mu kulikulaakulanya, bandibadde bali wala.
Agamba nti mu kiseera kino beetaaga ennyumba z’abasomesa, era nga tebalina “laboratory”, ekifo ekisobola okubayamba okusomesa amasomo ga ssayansi.
Yasabye ne Gavumenti okubakwatirako.
Abamu ku bantu abayise mu ssomero lino mulimu; Fr. John Baptist Settuba, Fr Richard Semambo, Fr. Luzindana, akulira eby’ebitabo mu ssaza ekkulu erya Kampala, Mw. Sengonzi awamu ne Sewanyana eyakolanga mu ofiisi y’omumyuka wa pulezidenti, Gilbert Bukenya n’abalala.
ST JOSEPH KAKINDU
Lino lyatandikibwawo mu 1966 nga liri ku musingi gwa Eklezia.
Ssentebe w’eggombolola y’e Kakindu, James Semango era nga y’omu ku baasomerako mu ssomero lino agamba nti essomero teribadde nnyo na buzibu, naye ng’obuzibu we buvudde abalikulira baalemwa okukkiriza nti ekitundu kye bakoleramu kya bamufunampola.
Kino kireetedde abazadde okuggyayo abaana baabwe ne babatwala mu masomero amalala gye babasaba ssente ensaamusaamu, era nga bazisasula mu bitundu.
Kakindu yakyaka nnyo mu myaka gye 80 ne 70, era abaana bangi bettanirangayo, kyokka nga kati kizibu okufuna omwana ayitira mu ddaala erisooka.


text: Romeo Rhymes Bwamiki - Letter S LyricsIntroOoohooo romeo oo romeo rhymesBwa-miki romeo dr fizzoNail mu taxi ntyaime motoka elikuja kyenva ningalingaWano kumbali wendi bona bwenzulawo ekimyulaLubozi natandika babe oja wa ela ovawa kye mubuzaYankoba nja kampala aye ewaiffe eyo nzalibwa namwendwaBona bwemusaba aka number nelina konze kambiwandikeTwaja bwetweseka ela bwetwemwena oti twabonagana ilaOlwo ntuka wenvilamu olwa masanu navamu nga nkyamwikeBona bwentafa kukapapula okufuluma mu taxi mwena kelabilaChorusHer name begins with letter sElina lyo Mwana oyo oooh eyantwala omwoyo oohAnsuza bubi inho nze x2Verse 2Ntuka eka nkasanukaOlwo Mwana entogona yenfunieNomutima gwankakasa nti bwemuleka mbaku emandwaAirtime oyo namufuna nga ate awela tyendha byakutukaOlwo akapapula ntandika okanonia nja okwegandhagandha kabuze ilaEbilowozo byansituka nga nelina lye elyo tidhukilaMubutufu tidhukila aye nkakasa litandisaku sOba ni Shanita, Sharifa, Shakira, Sharon, shamim, shafigahNi Sarah, Sandra, Silvia, sumaya, senior, Samantha, saidaAyi bambe kuba ayinza okuba ni Sophia oba shifahChorusBridgeVerse 3Buti nze madda bumaddeBana maya bumayeNobwile nsiya bwe si si si letter sOno omwana yantamu damageNzila makulu ndi oti garbageNtangala oti supu wandhagiMunonia oti mpiso mwisandhaMuyiga oti sente ku mukandhalaNtuse mukibali nikumutalaWenkobela nti nze gwansigaKale singa ni namukwanaAye ensoni dhona dhaningaButi nsindika akemba ku radioBwo kawulila oidhukile romeoOnkubileku ku kwisimu yo


text:
1 Samwiri
Chapter 18
1 Awo olwatuuka bwe yamala okwogera ne Sawulo, emmeeme ya Yonasaani n'egattibwa n'emmeeme ya Dawudi, Yonasaani n'amwagala ng'emmeeme ye ye.
2 Sawulo n'amutwala ku lunaku olwo n'atamuganya kuddayo nate eka mu nnyumba ya kitaawe.
3 Awo Yonasaani ne Dawudi ne balagaana endagaano kubanga yamwagala ng'emmeeme ye ye.
4 Yonasaani ne yeeyambulamu omunagiro gwe gwe yali ayambadde n'aguwa Dawudi, n'ekyambalo kye, era n'ekitala kye n'omutego gwe n'olukoba lwe.
5 Dawudi n'agendanga buli Sawulo gye yamutumanga n'ayisa n'amagezi: Sawulo n'amufuula omukulu w'abasajja abalwanyi, abantu bonna ne bakisiima, era n'abaddu ba Sawulo.
6 Awo olwatuuka nga bajja, Dawudi bwe yakomawo ng'asse Omufirisuuti, abakazi ne bava mu bibuga byonna ebya Isiraeri, nga bayimba era nga bazina, okusisinkana ne kabaka Sawulo, nga balina ebitaasa, nga basanyuka, nga bakutte ebivuga.
7 Abakazi ne bayimbiragana nga bazannya ne boogera nti Sawulo asse enkumi ze, Ne Dawudi obukumi bwe.
8 Sawulo n'asunguwala nnyo ekigambo ekyo ne kimunyiiza; n'ayogera nti Dawudi bamuwadde obukumi, nange bampadde enkumi zokka: kale ayinza okweyongera okuba na ki wabula obwakabaka?
9 Awo Sawulo n'amutunuulira Dawudi n'eriiso ebbi okuva ku lunaku olwo n'okweyongerayo.
10 Awo olwatuuka enkya omuzimu omubi ogwava eri Katonda ne gujja ku Sawulo n'amaanyi, n'alagulira wakati mu nnyumba: Dawudi n'akuba ennanga n'engalo ze nga bwe yakolanga buli lunaku: era Sawulo yalina effumu lye mu ngalo ze.
11 Sawulo n'akasuka effumu; kubanga n'ayogera nti Naafumita Dawudi okukwasa n’ekisenge. Dawudi ne yeewomera mu maaso ge emirundi ebiri.
12 Awo Sawulo n'atya Dawudi kubanga Mukama yali naye, era ng'avudde ku Sawulo.
13 Sawulo kyeyava amuggya w'ali n'amufuula omukulu we ow'olukumi: n'afulumanga n'ayingira mu maaso g'abantu.
14 Dawudi n'ayisa n'amagezi mu makubo ge gonna; era Mukama yali naye.
15 Awo Sawulo bwe yalaba ng'ayisa n'amagezi mangi nnyo, n'amutekemukira.
16 Naye Isiraeri yenna ne Yuda ne bamwagala Dawudi; kubanga yafulumanga n'ayingira mu maaso gaabwe.
17 Awo Sawulo n'agamba Dawudi nti Laba, muwala wange omukulu Merabu ndikumuwa okumuwasa: kyokka ombeereranga omuzira olwanenga entalo za Mukama. Kubanga Sawulo yayogera nti Omukono gwange guleme okumubaako, naye omukono gw'Abafirisuuti gumubeeko.
18 Awo Dawudi n'agamba Sawulo nti Nze ani, n'obulamu bwange kiki, oba ennyumba ya kitange mu Isiraeri, nze okuba mukoddomi wa kabaka?
19 Naye olwatuuka ebiro bwe byajja bwe kyagwanira okumuwa Dawudi Merabu muwala wa Sawulo, awo ne bamuwa Adulieri Omumekolasi okumufumbirwa.
20 Awo Mikali muwala wa Sawulo n'ayagala Dawudi: ne babuulira Sawulo, ekigambo ekyo n'akisiima.
21 Sawulo n'ayogera nti Ndimumuwa abeere ekyambika gy'ali, n'omukono gw'Abafirisuuti gulwane naye. Sawulo kyeyava agamba Dawudi nti Leero onooba mukoddomi wange omulundi ogw'okubiri.
22 Awo Sawulo n'alagira abaddu be nti Muteese ne Dawudi mu kyama mwogere nti Laba, kabaka akusanyukira n'abaddu be bonna bakwagala: kale nno kaakano beera mukoddomi wa kabaka.
23 Awo abaddu ba Sawulo ne boogera ebigambo ebyo mu matu ga Dawudi. Dawudi n'ayogera nti Mukiyita kigambo kitono okuba mukoddomi wa kabaka, nze ani omusajja omwavu era gwe batayitamu ka buntu?
24 Abaddu ba Sawulo ne bamubuulira nga boogera nti Bw'atyo Dawudi bw'ayogedde.
25 Sawulo n'ayogera nti Bwe mutyo bwe munaagamba Dawudi nti Kabaka tayagala bya buko byonna, wabula ebikuta by'Abafirisuuti kikumi, okuwalana eggwanga ku balabe ba kabaka. Era Sawulo yali alowooza okussa Dawudi omukono gw'Abafirisuuti.
26 Awo abaddu be bwe baabuulira Dawudi ebigambo ebyo, Dawudi n'asiima nnyo okuba mukoddomi wa kabaka. Awo ennaku nga tezinnaba kuyitawo;
27 Dawudi n'agolokoka n'agenda, ye n'abasajja be, n'atta ku Bafirisuuti abasajja ebikumi bibiri; Dawudi n'aleeta ebikuta byabwe, n’abiwa kabaka omuwendo nga gutuukiiidde, alyoke abeere mukoddomi wa kabaka. Awo Sawulo n'amuwa Mikali muwala we okumufumbirwa.
28 Sawulo n'alaba n'ategeera nga Mukama ali ne Dawudi; ne Mikali muwala wa Sawulo n'amwagala.
29 Awo Sawulo ne yeeyongera nate okutya Dawudi, Sawulo n'aba mulabe wa Dawudi ennaku zonna.
30 Awo abaami b'Abafirisuuti ne balyoka batabaala: awo olwatuuka buli lwe baatabaalanga, Dawudi n'ayisanga n'amagezi n'asinga abaddu ba Sawulo bonna; erinnya lye ne lyatiikirira nnyo.


text:
Zabbuli
Chapter 1
1 Alina omukisa omuntu atatambulira mu kuteesa kw'ababi, Newakubadde okuyimirira mu kkubo ly'abo abalina ebibi, Newakubadde okutuula ku ntebe y'abanyooma.
2 Naye amateeka ga Mukama ge gamusanyusa; Era mu mateeka ge mw'alowooleza emisana n'ekiro.
3 Naye alifaanana ng'omuti ogwasimbibwa okumpi n'ensulo ez'amazzi, Ogubala emmere yaagwo mu ntuuko zaayo, Era amalagala gaagwo tegawotoka; Na buli ky'akola, akiweerwako omukisa.
4 Ababi si bwe batyo; Naye bali ng'ebisusunku, empewo bye zifuumuula.
5 Ababi kyebaliva balema okuyimirira mu musango, Newakubadde abalina ebibi mu kkuŋŋaaniro ly'abatuukirivu.
6 Kubanga Mukama amanyi ekkubo ly'abatuukirivu: Naye ekkubo ly'ababi liribula.


text:
Chapter 6
1 Oluvannyuma lw'ebyo Yesu n'agenda emitala w'ennyanja ey'e Ggaliraaya ey'e Tiberiya.
2 Ekibiina ekinene ne kimugoberera kubanga baalaba obubonero bwe yakola ku balwadde.
3 Yesu n'alinnya ku lusozi n'atuula eyo n'abayigirizwa be.
4 N'Okuyitako, embaga y'Abayudaaya, kwali kunaatera okutuuka.
5 Awo Yesu n'ayimusa amaaso, n'alaba ekibiina ekinene nga kijja gy'ali, n'agamba Firipo nti Tunaagula wa emmere, bano gye banaalya?
6 Yayogera atyo kumukema, ng'amanyi yekka ky'agenda okukola.
7 Firipo n'amuddamu nti Emmere egulibwa dinaali ebikumi ebibiri teebabune, buli muntu okulyako akatono.
8 Omu ku bayigirizwa be, ye Andereya muganda wa Simooni Peetero, n'amugamba nti
9 Waliwo omulenzi wano alina emigaati etaano egya sayiri n'ebyennyanja bibiri; naye bino binaabagasa ki abenkanidde awo obungi?
10 Yesu n'agamba nti Mutuuze abantu. Era waaliwo omuddo mungi mu kifo ekyo. Awo abasajja ne batuula, omuwendo ng'enkumi ttaano.
11 Awo Yesu n'atoola emigaati; ne yeebaza; n'agabira bali abatudde; n'ebyennyanja bw'atyo nga bwe baayagala.
12 Bwe bakkuta n'agamba abayigirizwa be nti Mukuŋŋaanye obukunkumuka obusigaddewo, waleme okubula ekintu.
13 Awo ne babukuŋŋaanya ne bajjuza ebibbo kkumi na bibiri n'obukunkumuka obw'emigaati etaano egya sayiri, bali abaalya bwe baalemwa.
14 Awo abantu bwe baalaba akabonero ke yakola, ne bagamba nti Mazima ono ye nnabbi oyo ajja mu nsi.
15 Awo Yesu bwe yategeera nga bagenda okujja okumukwata, bamufuule kabaka, n'addayo nate ku lusozi yekka.
16 Naye obudde bwe bwawungeera, abayigirizwa be ne baserengeta ku nnyanja;
17 ne basaabala mu lyato, baali bawunguka ennyanja okugenda e Kaperunawumu. N'obudde bwali buzibye nga ne Yesu tannaba kutuuka gye bali.
18 Ennyanja n'esiikuuka, omuyaga mungi nga gukunta.
19 Awo bwe baamala okuvuga esutadyo ng'amakumi abiri mu ttaano, oba makumi asatu, ne balaba Yesu ng'atambulira ku nnyanja, ng'asemberera eryato; ne batya.
20 Naye n'abagamba nti Nze nzuuno, temutya.
21 Awo ne bakkiriza okumuyingiza mu lyato; amangu ago eryato ne ligoba ku ttale gye baali bagenda.
22 Olunaku olw'okubiri, ekibiina ekyali kiyimiridde emitala w'ennyanja bwe baalaba nga teriiyo lyato ddala, wabula erimu, era nga ne Yesu tasaabadde wamu mu lyato n'abayigirizwa be, naye abayigirizwa be nga bagenda bokka,
23 (naye amaato amalala gaava e Tiberiya nga gagoba kumpi ne gye baaliira emigaati Mukama waffe bwe yamala okwebaza):
24 awo ekibiina bwe baalaba nga Yesu taliiyo, newakubadde abayigirizwa be, bo bennyini ne basaabala mu maato gali ne bajja e Kaperunawumu, nga banoonya Yesu.
25 Bwe baamulabira emitala w'ennyanja ne bamugamba nti Labbi, ozze ddi wano?
26 Yesu n'abaddamu n'agamba nti Ddala ddala mbagamba nti Munnoonya si kubanga mwalaba obubonero naye kubanga mwalya ku migaati ne mukkuta.
27 Temukolerera kyakulya ekiggwaawo, naye ekyokulya ekirwawo okutuuka ku bulamu obutaggwaawo, Omwana w'omuntu ky'alibawa: kubanga KitafFe ye Katonda amussizzaako oyo akabonero.
28 Awo ne bamugamba nti Tugire tutya okukola emirimu gya Katonda?
29 Yesu n'addamu n'abagamba nti Guno gwe mulimu gwa Katonda, okukkiriza oyo gwe yatuma.
30 Awo ne bamugamba nti Kale kabonero ki ggwe k'okola, tulabe, tukukkirize? okola mulimu ki?
31 Bajjajjaffe baaliiranga emmaanu mu ddungu; nga bwe kyawandiikibwa nti Yabawa emmere okulya eyava mu ggulu.
32 Awo Yesu n'abagamba nti Ddala ddala mbagamba nti Musa si ye yabawa emmere eyava mu ggulu; naye Kitange ye yabawa emmere ey'amazima eva mu ggulu.
33 Kubanga emmere ya Katonda ye eyo eva mu ggulu ereetera ensi obulamu.
34 Awo ne bamugamba nti Mukama waffe, tuwenga bulijjo emmere eyo.
35 Yesu n'abagamba nti Nze mmere ey'obulamu: ajja gye ndi enjala terimuluma, anzikiriza ennyonta terimuluma n'akatono.
36 Naye n'abagamba nti mundabye, era temukkirizza.
37 Buli Kitange gw'ampa, alijja gye ndi: ajja gye ndi sirimugobera bweru n'akatono.
38 Kubanga saava mu ggulu kukola kye njagala nze, wabula oli eyantuma ky'ayagala.
39 Eyantuma ky'ayagala kino mu bonna be yampa aleme okumbula n'omu naye mmuzuukirize ku lunaku olw'enkomerero.
40 Kubanga Kitange ky'ayagala kye kino buli muntu yenna alaba Omwana n'amukkiriza abe n'obulamu obutaggwaawo; nange ndimuzuukiza ku lunaku olw'enkomerero.
41 Awo Abayudaaya ne bamwemulugunyira kubanga yagamba nti Nze mmere eyava mu ggulu.
42 Ne bagamba nti Ono si ye Yesu omwana wa Yusufu, gwe tumanyiiko kitaawe ne nnyina? kaakano agamba atya nti Nnava mu ggulu?
43 Yesu n'addamu n'abagamba nti Temwemulugunya mwekka na mwekka.
44 Tewali ayinza kujja gye ndi Kitange eyantuma bw'atamuwalula; nange ndimuzuukiriza ku lunaku olw'enkomerero.
45 Kyawandiikibwa mu bannabbi nti Ne bonna baliyigirizibwa Katonda. Buli eyawulira Kitange n'ayiga, ajja gye ndi.
46 Si kubanga waliwo omuntu eyali alabye ku Kitange, wabula eyava eri Katonda, oyo ye yalaba Kitange.
47 Ddala ddala mbagamba nti Akkiriza alina obulamu obutaggwaawo.
48 Nze mmere ey'obulamu.
49 Bajjajja bammwe baaliiranga emmaanu mu ddungu, ne bafa.
50 Eno ye mmere eva mu ggulu, omuntu agiryeko, aleme okufa.
51 Nze mmere ennamu eyava mu ggulu: omuntu bw'alya ku mmere eno aliba mulamu emirembe n'emirembe: era emmere gye ndigaba gwe mubiri gwange, olw'obulamu bw'ensi.
52 Awo Abayudaaya ne bawakana bokka na bokka, nga bagamba nti Ono ayinza atya okutuwa omubiri gwe okugulya?
53 Awo Yesu n'abagamba nti Ddala ddala mbagamba nti Bwe mutalya mubiri gwa Mwana wa muntu ne munywa omusaayi gwe, temulina bulamu mu mmwe.
54 Alya omubiri gwange, era anywa omusaayi gwange, alina obulamu obutaggwaawo; nange ndimuzuukiriza ku lunaku olw'enkomerero.
55 Kubanga omubiri gwange kye kyokulya ddala, n'omusaayi gwange kye kyokunywa ddala.
56 Alya omubiri gwange, era anywa omusaayi gwange, abeera mu nze, nange mu ye.
57 Nga Kitange omulamu bwe yantuma, nange bwe ndi omulamu ku bwa Kitange; bw'atyo andya ye aliba omulamu ku bwange.
58 Eno ye mmere eyava mu ggulu: si nga bajjajja bwe baalya ne bafa: alya emmere eno aliba mulamu emirembe n'emirembe.
59 Ebyo yabyogerera mu kkuŋŋaaniro ng'ayigiriza mu Kaperunawumu.
60 Awo bangi ab'omu bayigirizwa be bwe baawulira ne bagamba nti Ekigambo ekyo kizibu; ani ayinza okukiwuliriza?
61 Naye Yesu bwe yamanya munda mu ye nti abayigirizwa be beemulugunyira kino, n'abagamba nti Kino kibeesittaza?
62 kale kiriba kitya bwe muliraba Omwana w'omuntu ng'alinnya gye yali olubereberye?
63 Omwoyo gwe guleeta obulamu; omubiri teguliiko kye gugasa: ebigambo bye mbagambye gwe mwoyo, bwe bulamu.
64 Naye waliwo abalala mu mmwe abatakkiriza. Kubanga Yesu yamanya okuva ku lubereberye abatakkiriza bwe baali, era n'agenda okumulyamu olukwe bw'ali.
65 N'agamba nti Kyenvudde mbagamba nti Tewali ayinza kujja gye ndi bw'atakiweebwa Kitange.
66 Ab'oku bayigirizwa be bangi kyebaava baddirira, ne bataddayo kutambulira wamu naye nate.
67 Awo Yesu n'agamba ekkumi n'ababiri nti Era nammwe mwagala okugenda?
68 Simooni Peetero n'amuddamu nti Mukama waffe, tunaagenda eri ani? Olina ebigambo eby'obulamu obutaggwaawo.
69 Naffe tukkirizza ne tutegeera nga ggwe oli Mutukuvu wa Katonda.
70 Yesu n'abaddamu nti Si nze nnabalonda mmwe ekkumi n'ababiri, era omu ku mmwe ye setaani?
71 Yayogera ku Yuda omwana wa Simooni Isukalyoti, kubanga ye yali agenda kumulyamu olukwe, ye omu ku kkumi n'ababiri.


text:
Trouble reading this page? See our help page!
Tetuli fekka, Tubeera mu nsi ya Katonda. Tukkiriza mu Katonda Eyatonda, era atonda Eyajja mu Yesu, Kigambo nafuuka Omuntu Okulungamya n’okuzza obuggya, Akola muffe, n’abalala Mu Mwoyo Mutukuvu. Twesiga mu Katonda Tuli bayite okubeera Eklezia Okujaganya mu kubeerawo kwa Katonda Okubeerawo mu kussa e kitiibwa mu buttoned Okwagala n’okuweereza abalala Okunoonya amazima n’okwewala ekibi Okwatula Yesu, eyakomererwa n’azuukira Omulamuzi waffe era Essuubi lyaffe Mu bulamu, mu kufa, ne mu bulamu obulijja Katonda ali naffe, Tetuli fekka. Katonda yeebale.


text:
OBUMU ku buvunaanyizibwa bw’omukyala kwe kutonda eggwanga erituukiridde. Mu mbeera eno buli mukazi omufumbo kikukakatako okulaba ng’abaana n’abazzukulu abakuvaamu bakulira mu mpisa ezeegombesa era nga tebeejeeguula.
Wabula mukkirize baana bange nga sinneeyongerayo mbabuuzeeko era mbeebazeemu ak’enjawulo olwa byonna bye mukolera amaka gammwe.
Amaka ganyuma mulimu essanyu,okukkaanya n’ebintu ebirala ebigwa mu kiti kino. Nga bannakazadde b’eggwanga, waliwo obuvunaanyizibwa bwe musudde.
Kye ndaba mu kiseera kino kiri nti temuyambye baana naddala ab’obuwala mu kubalera. Mubalese okweyisa nga bwe baagala nga teri abagambako.
Ekituufu kiri nti okusinziira ku ngeri gye mukuzaamu abaana, batuuse okufuuka ekizibu mu nsi.
Muyitirizza okubawa ebbeetu erisukkiridde. Kati baganza ono n’oli nga temufuddeeyo kubakomako.
Temukoze mulimu gwammwe ogw’okusunsula abasajja abaana bammwe be baganza wamu n’abo be bazaalira abaana.
Bangi batuuse n’okuzaalira ku mpya ate ne mugenda mu maaso n’okukolagana nabo obulungi mu ngeri ezitali zimu.
Muyimirire ku magulu gammwe ng’abakyala okulaba ng’abaana bammwe tebava ku mulamwa.
Mubayambe okulaba nga bazaalira mu kiseera ekituufu ate nga n’abantu be bazaalamu b’ebo abatuukana n’embeera gye mwagala.
Mube bakambwe nnyo eri abo abaana be mulaba babuukabuuka n’abasajja abasukka mu omu n’abo abafudde omulimu gw’okubasimbya layini.Mutuuse okuziika abaana mubamalewo singa munadda mu kuliisa ebijanjaalo empiso.
Ate bangi ku mmwe eby’enfuna bibamazeemu, y’ensonga lwaki amaaso gabazibye ku bikolwa nga bino.
Mu nkola entuufu, bw’olaba ng’omwana atandise okweyisa mu mbeera eno ate nga takyasoma, okumutaasa mukole enteekateeka ey’okumufunira omuntu omutuufu.
Ekiseera ky’okufuna ababeezi bwe kiba ekinnatuuka,temukoowa kutuuza na kubuulirira baana baffe basobole okutambulira mu kkubo eggolokofu. Tudding’ane olulala.


text:
OMUTUKUVU Paapa Francis ekiseera kino ali mu Sri Lanka ku bugenyi obutongole gya yakubirizza abantu buli omu okunoonyanga amazima n’obwenkanya ensi lw'ejja okufuna emirembe n’okugenda mu maaso.
W'ayogeredde bino nga yaakamala okuggyayo emize gy'abantu 15 egifudde ensi ekikolimo era nabo egibafudde ekibi mu nsi ne mu maaso ga Katonda
. Emize gino gye gino;
1 Okwefaako wekka awatali kufaayo ku balala: abakulembeze bangi beefaako bokka tebalumirirwa bannaabwe, bakulembeza byabwe byokka eby'abalala tebibakwatako. Kino kyeyolekera mu bifo by’obukulembeze mu maka, abazadde abasajja oluusi beefaako bokka ne batafa ku bakyala baabwe oba abaana, omusajja n'akola ssente zonna n'azirya yekka n’atafa ku bali mu makaage.
2 Okukozesa abantu ng'obulogoyi: Abantu bangi abkulembera abalala bakozesa bannaabwe ng'obulugoyi, awatali kubawaamu kadde kuwummulako. Abakozi mu maka, mu kkampuni si kirungi kukozesebwa ng'obulogoyi. Paapa kennyini yawummuzza omuduumizi w’abaserikale abamukuuma aba Swiss Guard, Daniel Anrin lwa kutuntuza banne.
3 Okuggwaamu ensa mu by’omyoyo n’obwongo: Abantu bangi beemazeemu nnyo ne batuuka n’okuguba munda mu mutima era n’obwongo. Abamu ebya Katonda bibamazeewo ne bagubirayo abalala bibawunyira zziizi nabo ne bagubira eyo.
4 Okulowooza nga teweewummuzza; Okutegeka ebintu obulungi si kibi, naye okwessa mu mbeera nti buli kiseera buli kintu ggwe oba olina okukitegeka era ggwe otegeera okusinga abalala Paapa nakyo akiyita muze ogufudde ensi eno ekyeneena.
Okuyambagana kye kisinga, buli muntu wa mugaso era tewali yeemalirira, agali awamu ge galuma ennyama. Entongooli erina enkoba zanjawulo buli lumu lisunibwa bwalwo ne muvaamu eddoboozi eddungi.
5 Abagulumiza ebintu by’ensi okusinga Katonda: Bano batuuka n’okwessaako olukomera olw’ebintu nga tebaganya muntu yenna kubatuukirira, bano bafuuka baddu ba bugagga bwabwe era bwe baba basinza.
6 Okwemanya n’okwewaana: Endabika, ennyambala n'ebirala bwe bituuka okusukkulumya omuntu n'alaba nga wa waggulu nnyo kubalala obulwa buba butuuse ku ye n'abo abamuli okumpi.
7 Enkwe n’obukuusa; Bino byerabiza abantu obuvunaayizibwa bwabwe abamu batuuka n’okwerabira abantu be bateekeddwa okuyamba obudde ne babumalira mu bitaliimu. Ate abo be balyamu enkwe oluusi bamaliriza babasse oba okubasuula.
8 Okugeya, okulimirira n'okukolima: Mize mibi gy’abatiitiizi, abeeyagaliza bokka era buli gwebalaba agezaako okwambuka bamusika agwe nga bo kino kye kibawa essanyu. Omuze guno guli mu buli mbeera ku bannaddiini, abakristu, abakola emirimu egyabwe na mu buli mbeera yonna.
9 Omuze gw’okugulumiza ba bboosi nga Katonda: Kino abakikola baba n'ekigendererwa okumufunamu ebirungi ku mulimu mu mbeera etali nnambulukufu wabula ey'okwekussa n'okuwudiisa omukulembeze.
10 Obutalumirirwa balala: Abamu bafuna essanyu mu bizibu by’abalala, naddala okubalaba nga bagenda okugwa mu buzibu ne batabayamba kubwewala oba okubuvvunuka oba okubalaba nga bali mu buzibu ne babyeyingizaamu kyokka nga bazze kufuna.
11 Okwekubagiza; Omuntu yenna bw'atandika okwekubagiza kabonero akamalamu essuubi eri noolwekyo kiba kirungi bulijjo n'okusinga omukulembeze okulaga essanyu mu bantu b’atwala era nabo bajja kulaga essanyu.
12 Okwetuumako ebintu ebingi, omuli n’ebyo byotakozesa; Embeera eno ereeta omuntu okulunkanira ne byatagenda kukozesa oluusi n'akyawagana n'abantu kyokka ng'ebintu by'aluvubanira tebigenda kumuyamba.
13 Okukola obubinja obulowoozesa omuntu nti wamaanyi, kino kivaako omuntu okulowooleza mu bubinja bwe ne yeewala okukolagana n’abantu bonna okuggyako ab'akabinja ke kyokka nga byonna temuli nsa.
14 Endwooza eriwo nti, nfunira wa? Guno muze kubanga buli kintu omuntu ky'akola alowooleza mu kugabana. Kino kivaako okulowooleza mu buyinza n’okukolokota abalala n’okubanafuya nga oyita mu mikutu gy'amawulire


text:
Okuva
Chapter 26
1 Era olikola eweema n'emitanda kkumi; ne bafuta erangiddwa, ne kaniki, n'olugoye olw'effulungu, n'olumyufu, ne bakerubi omulimu ogw'omukozi ow'amagezi oligikola.
2 Obuwanvu bwa buli mutanda bulibeera emikono amakumi abiri mu munaana, n'obugazi bwa buli mutanda emikono ena: emitanda gyonna giribeera gya kigero kimu.
3 Emitanda etaano girigattibwa gyokka na gyokka; n'emitanda etaano girigattibwa gyokka na gyokka.
4 Era olikola eŋŋango eza kaniki ku lukugiro lw'omutanda ogumu okuva mu nsonda ey'emigatte; era bw'otyo bw'olikola ku lukugiro lw'omutanda ogw'oku mabbali g'emigatte egy'okubiri.
5 Olikola eŋŋango amakumi ataano ku mutanda gumu, era olikola eŋŋango amakumi ataano ku lukugiro lw'omutaada ogw'omu migatte egy'okubiri; eŋŋango zirirabagana zokka na zokka.
6 Era olikola ebikwaso amakumi ataano ebya zaabu, ogatte emitanda gyokka na gyokka n'ebikwaso: eweema eribeera emu.
7 Era olikola emitanda egy'ebyoya by'embuzi okubeera eweema ku weema: oligikola emitanda kkumi na gumu.
8 Obuwanvu bwa buli mutanda bulibeera emikono amakumi asatu, n'obugazi bwa buli mutanda emikono ena: emitanda kkumi na gumu giribeera gya kigero kimu.
9 Era oligatta emitanda etaano gyokka, n'emitanda omukaaga gyokka, era olifunyamu mu mutanda ogw'omukaaga mu maaso g'eweema.
10 Era olikola eŋŋango amakumi ataano ku lukugiro lw'omutanda gumu ogw'oku mabbali g'emigatte, n'eŋŋango amakumi ataano ku lukugiro lw'omutanda ogw'oku mabbali g'emigatte egy'okubiri.
11 Era olikola ebikwaso amakumi ataano eby'ebikomo, oliteekamu ebikwaso mu ŋŋango, oligatta eweema, ebeere emu.
12 N'ekitundu eky'emitanda gy'eweema ekifikkawo ekireebeeta, ekitundu kimu eky'omutanda ekifikkawo, kirireebeeta ku mabega g'eweema.
13 N'omukono ogw'okuluuyi luno, n'omukono ogw'oku luuyi luli, ogufikkawo mu buwanvu bw'emitanda gy'eweema, gulireebeeta ku mbiriizi z'eweema eruuyi n'eruuyi, okugibikka.
14 Era olikola ku weema n'amaliba g'endiga eza seddume amannyike amamyufu, ne kungulu ekyokugibikkako eky'amaliba g'eŋŋonge.
15 Era olikola embaawo ez'eweema ez'omuti gwa sita, ziyimirire.
16 Emikono kkumi bwe bulibeera obuwanwu bw'olubaawo, n'omukono n'ekitundu bwe bulibeera obugazi bwa buli lubaawo.
17 Mu buli lubaawo mulibeera ennimi bbiri, ezigattibwa zokka na zokka: bw'otyo bw'olikola ku mbaawo zonna ez'eweema.
18 Era olikola embaawo ez'eweema, embaawo amakumi abiri ez'oluuyi lw'obukiika obwa ddyo mu bukiika obwa ddyo.
19 Era olikola ebinnya ebya ffeeza amakumi ana wansi w'embaawo amakumi abiri; ebinnya bibiri wansi w'olubaawo lumu eby'ennimi zaalwo ebbiri, n'ebinnya bibiri wansi w'olubaawo olulala eby'ennimi zaalwo ebbiri:
20 era ez'oluuyi olw'okubiri olw'eweema, ku luuyi lw'obukiika obwa kkono, embaawo amakumi abiri:
21 n'ebinnya byazo ebya ffeeza amakumi ana; ebinnya bibiri wansi w'olubaawo lumu; n'ebinnya bibiri wansi w'olubaawo olulala.
22 N'ez'oluuyi lw'eweema olw'emabega mu bugwanjuba, olikola embaawo mukaaga.
23 Era olikola embaawo bbiri ez'ensonda ez'eweema ku luuyi olw'emabega.
24 Ziriba bbiri bbiri wansi, bwe zityo bwe ziriba ennamba waggulu waazo okutuuka empeta emu: bwe zityo bwe ziriba zombi; ziribeera ez'ensonda ebbiri.
25 Era waliba embaawo munaana, n'ebinnya byazo ebya ffeeza, ebinnya kkumi na mukaaga; ebinnya ebibiri wansi w'olubaawo lumu, n'ebinnya bibiri wansi w'olubaawo olulala.
26 Era olikola emiti egy'omuti gwa sita; etaano egy'embaawo ez'oluuyi olumu olw'eweema,
27 n'emiti etaano egy'embaawo ez'oluuyi olw'okubiri olw'eweema, n'emiti etaano egy'embaawo ez'oluuyi olw'eweema, ku luuyi olw'emabega, olw'ebugwanjuba.
28 N'omuti ogwa wakati w'embaawo guyitemu eruuyi n'eruuyi.
29 N'embaawo olizibikkako zaabu, era olikola empeta zaazo za zaabu omwokuteekera emiti: n'emiti oligibikkako zaabu.
30 Era olizimba eweema mu ngeri yaayo gye walagibwa ku lusozi.
31 Era olikola eggigi erya kaniki, n'ery'olugoye olw'effulungu, n'ery'olumyufu, n'erya bafuta ennungi erangiddwa: ne bakerubi omulimu ogw'abakozi ab'amagezi bwe lirikolebwa:
32 era oliriwanika ku mpagi nnya ez'omuti gwa sita ezibikkiddwako zaabu, ebikwaso byazo biribeera bya zaabu, ku binnya bina ebya ffeeza.
33 Era oliwanika eggigi wansi w'ebikwaso, n'essanduuko ey'obujulirwa oligiyingiza eri munda w'eggigi: n'eggigi liryawulamu eri mmwe awatukuvu n'awasinga obutukuvu.
34 Era oliteeka entebe ey'okusaasira ku ssanduuko ey'obujulirwa mu wasinga obutukuvu.
35 N'emmeeza oligiteeka ebweru w'eggigi, n'ekikondo mu maaso g'emmeeza ku luuyi olw'eweema olw'obukiika obwa ddyo: n'emmeeza oligiteeka ku luuyi olw'obukiika obwa kkono.
36 Era olikola oluggi olw'omulyango ogw'eweema, olwa kaniki, n'olw'effulungu, n'olumyufu, ne bafuta erangiddwa, omulimu ogw'omudaliza.
37 Era olikola empagi ttaano ez'omuti gwa sita ez'oluggi, olizibikkako zaabu; ebikwaso byazo biribeera bya zaabu: era olizifumbira ebinnya bitaano eby'ekikomo.


text:
Okuva
Chapter 19
1 Mu mwezi ogw'okusatu oluvannyuma abaana ba Isiraeri nga bamaze okuva mu nsi ey'e Misiri, ku lunaku luli ne batuuka mu ddungu lya Sinaayi.
2 Bwe baava mu Lefidimu ne batuuka mu ddungu lya Sinaayi, ne bakuba eweema mu ddungu; Isiraeri n'asiisira wali mu maaso g'olusozi.
3 Musa n'alinnya eri Katonda, Mukama n'amuyita ng'ayima ku lusozi, ng'ayogera nti Bw'otyo bw'olibagamba ennyumba ya Yakobo, n'obabuulira abaana ba Isiraeri
4 nti Mwalaba bye nnakola Abamisiri, era bwe nnasitula mmwe n'ebiwaawaatiro by'empungu era bwe nnabaleeta gye ndi.
5 Kale, kaakano, bwe munaawuliranga eddoboozi lyange ddala, ne mukwata endagaano yange, bwe mutyo munaabanga ekintu kyange ekiganzi mmwe mu mawanga gonna kubanga ensi yonna yange:
6 nammwe mulimbeerera obwakabaka bwa bakabona, n'eggwanga ettukuvu. Bino bye bigambo by'olibabuulira abaana ba Isiraeri.
7 Musa n'ajja n'ayita abakadde ab'abantu, n'ateeka mu maaso gaabwe ebigambo bino byonna Mukama bye yamulagira.
8 Abantu bonna ne baddamu awamu ne boogera nti Byonna bye yayogera Mukama tulibikola. Musa n'aleeta nate ebigambo by'abantu eri Mukama.
9 Mukama n'amugamba Musa nti Laba, njija gy'oli mu kire ekizimbye, abantu bawulire bwe njogera naawe, era bakukkirize ennaku zonna. Musa n'abuulira Mukama ebigambo eby'abantu.
10 Mukama n'agamba Musa nti Genda eri abantu, obatukuze leero ne jjo, era bayoze engoye zaabwe,
11 beeteketeeke okutuusa olunaku olw'okusatu: kubanga ku lunaku olw'okusatu Mukama alikka mu maaso g'abantu bonna ku lusozi Sinaayi.
12 Naawe olibateekera abantu ensalo enjuyi zonna, ng'oyogera nti Mwekuume, muleme okulinnya ku lusozi newakubadde okukwata ku nsalo yaalwo: buli alikwata ku lusozi, talirema kuttibwa:
13 omukono gwonna guleme okumukwatako, naye talirema kukubibwa mayinja oba kufumitwa; oba ensolo, oba muntu, taliba mulamu: eŋŋombe bw'erivuga ennyo, balisemberera olusozi.
14 Musa n'akka ng'ava mu lusozi ng'ajja eri abantu, n'atukuza abantu; ne bayoza engoye zaabwe.
15 N'agamba abantu nti Mweteekereteekere alunaku olw'okusatu: temusemberera mukazi.
16 Awo ku lunaku olw'okusatu, bwe bwakya enkya, ne waba okubwatuka n'okumyansa, n'ekire ekizimbye ku lusozi, n'eddoboozi ery'eŋŋombe eddene ennyo; awo abantu bonna abaali mu lusiisira ne bakankana.
17 Musa n'aleeta abantu okuva mu lusiisira basisinkane Katonda; ne bayimirira wansi w'olusozi.
18 Olusozi Sinaayi lwonna ne lunyooka omukka, kubanga Mukama yalukkirako mu muliro: omukka gwalwo ne gunyooka ng'omukka gw'ekikoomi, olusozi lwonna ne lukankana nnyo.
19 Eddoboozi ly'eŋŋombe bwe lyavuga ne lyeyongera nnyo, Musa n'ayogera, Katonda n'amuddamu n'eddoboozi.
20 Mukama n'akka ku lusozi Sinaayi, ku ntikko y'olusozi; Mukama n'ayita Musa okulinnya ku ntikko y'olusozi: Musa n'alinnya.
21 Mukama n'agamba Musa nti Serengeta, olagire abantu, baleme okuwaguza eri Mukama okwekaliriza n'amaaso, abantu bangi baleme okubula mu bo.
22 Era ne bakabona abasemberera Mukama, beetukuze, Mukama aleme okugwa ku bo.
23 Musa n'agamba Mukama nti Abantu tebayinza kulinnya ku lusozi Sinaayi: kubanga watulagira, ng'oyogera nti Teeka ensalo okwetooloola olusozi, era olutukuze.
24 Mukama n'amugamba nti Genda, oserengete; naawe olirinnya, ggwe ne Alooni wamu naawe; naye bakabona n'abantu baleme okuwaguza okulinnya eri Mukama, aleme okugwa ku bo.
25 Awo Musa n'aserengeta eri abantu, n'ababuulira.


text:
Oluyimba lwa Sulemaani
Chapter 8
1 Singa obadde nga muganda wange, Eyayonka amabeere ga mmange Bwe nnandikulabye ebweru, nandikunywegedde; Weewaawo, so tewandibaddewo eyandinnyoomye.
2 Nandikulese ne nkuyingiza mu nnyumba ya mmange, Eyandinjigirizza; Nandikunywesezza omwenge ogutabuddwamu eby'akaloosa, Ku mazzi g'ekkomamawanga lyange.
3 Omukono gwe ogwa kkono gwandibadde wansi w'omutwe gw'ange, N'omukono gwe ogwa ddyo gwandimpambaatidde.
4 Mbalayiza, mmwe abawala ba Yerusaalemi, Muleme okugolokosa newakubadde okuzuukusa okwagala, Okutuusa we kunaayagalira.
5 Mukazi ki ono ajja ng'alinnya okuva mu ddungu, Nga yeesigama ku muganzi we? Nakuzukusa wansi w'omucungwa: Eyo nnyoko gye yalumirwa okukuzaala, Eyo gye yalumirwa oyo eyakuzaala.
6 Nteeka ku mutima gwo ng'akabonero, ku mukono gwo ng'akabonero: Kubanga okwagala kwenkana okufa amaanyi; Obuggya bwenkana amagombe obukambwe: Okumyansa kwabwo kumyansa kwa muliro, Okwokya kwennyini okwa Mukama.
7 Amazzi amangi tegayinza kuzikiza kwagala, So n'ebitaba tebiyinza kukutta: Omuntu bw'akkiriza okuwaayo ebintu byonna eby'omu nnyumba ye olw'okwagala, Yandinyoomereddwa ddala.
8 Tulina mwannyinaffe omuto, Era tannaba na mabeere: Tulimukola tutya mwannyinaffe Ku lunaku lwe balimwogererezaako?
9 Oba nga bbugwe, Tulimuzimbako ekigo kya ffeeza, Era oba nga luggi, Tulimubikkako embaawo ez'emivule.
10 Ndi bbugwe, n'amabeere gange gali ng'ebigo byako: Ne ndyoka mbeera mu maaso ge ng'omuntu alabye emirembe.
11 Sulemaani yalina olusuku lw'emizabbibu e Baalukamooni; Yasigira olusuku abalimi; Olw'ebibala byamu buli muntu yasalirwa ebitundu ebya ffeeza lukumi.
12 Olusuku lwange olw'emizabbibu, olwange, luli mu maaso gange; Ggwe, Sulemaani, onoobanga n'olukumi olwo, N'abo abakuuma ebibala byamu bikumi bibiri.
13 Ggwe abeera mu nnimiro, Banno bawuliriza eddoboozi lyo: Limpulize.
14 Yanguwa, muganzi wange, Obeere ng'empeewo oba ennangaazi ento Ku nsozi ez'eby'akaloosa.


text:
Olugero 85: Yesu Azaalibwa mu Kisibo
OMWANA ono omuwere omumanyi? Yee, ye Yesu. Yaakazaalibwa mu kisibo. Ekisibo kye kifo ensolo we zikuumirwa. Malyamu ateeka Yesu mu mmanvu, omuteekebwa emmere y’endogoyi n’ebisolo ebirala. Naye lwaki Malyamu ne Yusufu bali wano n’ebisolo? Kino si kifo awasaanira okuzaalibwa omwana, kisaanira?
Nedda, tekisaanira. Naye eno ye nsonga lwaki bali wano: Omufuzi wa Rooma, Kayisaali Agusito yakola etteeka nti buli omu ateekwa okuddayo mu kibuga gye yazaalibwa erinnya lye liwandiikibwe mu kitabo. Yusufu yazaalibwa wano mu Besirekemu. Naye ye ne Malyamu bwe baatuuka wano, tewaaliwo kisenge kyonna wa kusula. N’olwekyo bawalirizibwa okujja wano mu bisolo. Era ku lunaku luno lwennyini Malyamu yazaala Yesu! Naye nga bw’oyinza okulaba, ali bulungi.
Olaba abasumba abajja okulaba Yesu? Baali ku ttale ekiro nga balunda endiga zaabwe, ekitangaala eky’amaanyi ne kyaka wonna we baali. Yali malayika! Abasumba baatya nnyo. Naye malayika yabagamba: ‘Temutya! Mbaleetedde amawulire amalungi. Leero, mu Besirekemu, Kristo Mukama waffe azaaliddwa. Ajja kulokola abantu! Mujja kumusanga ng’azingiddwa mu ngoye ng’ateekeddwa mu mmanvu.’ Amangu ago bamalayika bangi bajja ne batandika okutendereza Katonda. N’olwekyo, amangu ago abasumba bano bagenda okunoonya Yesu, era kati bamuzudde.
Omanyi lwaki Yesu wa njawulo nnyo? Omanyi ddala ky’ali? Jjukira, mu lugero olusooka mu kitabo kino twayogera ku Mwana wa Katonda eyasooka. Omwana oyo yakolera wamu ne Yakuwa ng’atonda eggulu, ensi n’ebintu ebirala byonna. Omwana oyo, ye Yesu!
Yee, Yakuwa yaggya obulamu bw’Omwana we mu ggulu n’abuteeka mu lubuto lwa Malyamu. Amangu ago omwana yatandika okukula mu lubuto lwa Malyamu ng’abaana abalala bwe bakulira mu mbuto za bamaama baabwe. Naye omwana ono yali Mwana wa Katonda. Mu nkomerero Yesu yazaalibwa wano mu kisibo mu Besirekemu. Kati oyinza okutegeera lwaki bamalayika baali basanyufu nnyo okutegeeza abantu nti Yesu azaaliddwa?
Lukka 2:1-20.
Ebibuuzo
- Omwana ono omuwere ali mu kifaananyi y’ani, era Malyamu amuzazise wa?
- Lwaki Yesu yazaalibwa mu kisibo ky’ensolo?
- Mu kifaananyi, abasajja abayingira mu kisibo be baani, era kiki malayika ky’abagambye?
- Lwaki Yesu wa njawulo?
- Lwaki Yesu ayinza okuyitibwa omwana wa Katonda?
Ebibuuzo ebyongerezeddwako
- Soma Lukka 2:1-20.
Kiki Kayisaali Agusito kye yakola mu kutuukirizibwa kw’obunnabbi obukwata ku kuzaalibwa kwa Yesu? (Luk. 2:1-4; Mi. 5:2)
Omuntu ayinza atya okuba omu ku abo aboogerwako nga ‘abantu abasiimibwa’? (Luk. 2:14; Mat. 16:24; Yok. 17:3; Bik. 3:19; Beb. 11:6)
Bwe kiba nti abasumba Abayudaaya abawombeefu baajaguliza okuzaalibwa kw’Omulokozi, nsonga ki enkulu ereetera abaweereza ba Katonda leero okusanyuka? (Luk. 2:10, 11; Bef. 3: 8, 9; Kub. 11:15; 14:6)


text:
Olugero 52: Gidyoni n’Abasajja Be 300
OLABA ekigenda mu maaso wano? Bano bonna basajja balwanyi ab’omu Isiraeri. Abasajja abakutamye banywa mazzi. Omulamuzi Gidyoni ayimiridde kumpi nabo. Yeetegereza engeri gye banywamu amazzi.
Weetegereze engeri ez’enjawulo abasajja bano ze bakozesa okunywa amazzi. Abamu obwenyi bwabwe babuteeredde ddala ku mazzi. Naye omu anywera amazzi mu kibatu kye, asobole okulaba ebimwetoolodde. Kino kikulu, kubanga Yakuwa yagamba Gidyoni okulonda abasajja bokka abanywa amazzi ng’eno bwe balaba ekigenda mu maaso. Abalala, Katonda yagamba nti, baddeyo ewaabwe. Ka tulabe lwaki.
Abaisiraeri era bali mu mitawaana mingi. Ensonga eri nti bajeemedde Yakuwa. Abantu b’omu Midiyani babasinzizza amaanyi era babayisa bubi. N’olwekyo, Abaisiraeri bakaabirira Yakuwa okubayamba, era Yakuwa awulira okukaaba kwabwe.
Yakuwa agamba Gidyoni okukuŋŋaanya eggye, n’olwekyo Gidyoni akuŋŋaanya abasajja abalwanyi 32,000. Naye lyo eggye erigenda okulwana n’Abaisiraeri lirimu abasajja 135,000. Kyokka Yakuwa agamba Gidyoni: ‘Olina abasajja bangi nnyo.’ Lwaki Yakuwa yayogera bw’atyo?
Kubanga singa Isiraeri ewangula olutalo, bandirowoozezza nti baluwangudde ku lwabwe. Bandirowoozezza nti baali tebeetaaga buyambi bwa Yakuwa okuwangula. Yakuwa kyava agamba Gidyoni: ‘Gamba abasajja bonna abatidde baddeyo ewaabwe.’ Gidyoni bw’amala okubagamba ebyo, abasajja abalwanyi 22,000 baddayo ewaabwe. Awo asigaza abasajja 10,000 okulwanyisa abaserikale 135,000.
Naye, wuliriza! Yakuwa agamba: ‘Okyalina abasajja bangi nnyo.’ N’olwekyo agamba Gidyoni agambe abasajja okunywa amazzi okuva mu mugga guno ate oluvannyuma agambe bonna abanywa amazzi ng’obwenyi bwabwe buli ku mazzi, okuddayo ewaabwe. ‘Nja kukuwa obuwanguzi ng’olina abasajja 300 abanywedde amazzi ng’eno bwe balaba ekigenda mu maaso,’ bw’atyo Yakuwa bw’asuubiza.
Ekiseera eky’okulwana kituuka. Gidyoni ateeka abasajja be 300 mu bibinja bisatu. Awa buli musajja ekkondeere, era n’ensuwa erimu ekitawuliro. Awo nga mu ttumbi, bonna beetooloola olusiisira lw’abaserikale abalabe. Awo nno, ku kiseera kye kimu, bafuuwa amakondeere gaabwe era ne baasa ensuwa zaabwe, ne boogerera waggulu: ‘Ekitala kya Yakuwa era kya Gidyoni!’ Abaserikale abalabe bwe bazuukuka, basoberwa era ne batya nnyo. Bonna batandika okudduka, era Abaisiraeri bawangula olutalo.
Ekyabalamuzi essuula 6 okutuuka ku 8.
Ebibuuzo
- Abaisiraeri bagwa batya mu mitawaana emingi era lwaki?
- Lwaki Yakuwa agamba Gidyoni nti alina abasajja bangi nnyo mu gye lye?
- Gidyoni bw’amala okugamba abasajja abati okuddayo eka, basajja bameka abasigala naye?
- Nga bw’olaba mu kifaananyi, nnyonnyola engeri Yakuwa gy’akendezaamu omuwendo gw’eggye lya Gidyoni okutuuka ku basajja 300.
- Gidyoni ategeka atya abasajja be 300, era Isiraeri ewangula etya olutalo?
Ebibuuzo ebyongerezeddwako
- Soma Ekyabalamuzi 6:36-40.
Gidyoni yakakasa atya nti Yakuwa awagira kye yali agenda okukola?
Tumanya tutya Yakuwa ky’ayagala leero? (Nge.2:3-6; Mat. 7:7-11; 2 Tim. 3:16, 17)
- Soma Ekyabalamuzi 7:1-25.
Kiki kye tuyigira ku basajja 300 abaasigala obulindaala? (Balam. 7:3, 6; Bar. 13:11, 12; Bef. 5:15-17)
Okufaananako abasajja 300 abaayigira ku Gidyoni, tuyinza tutya okuyigira ku Gidyoni asingako, Yesu Kristo? (Balam. 7:17; Mat. 11:29, 30; 28:19, 20; 1 Peet. 2:21)
Ekyabalamuzi 7:21 lutuyamba lutya okukkiriza okuweereza wonna we baba batutadde mu ntegeka ya Yakuwa? (1 Kol. 4:2; 12:14-18; Yak. 4:10)
- Soma Ekyabalamuzi 8:1-3.
Bwe kituuka ku kugonjoola obutakkaanya obubaawo wakati w’ab’oluganda, tuyigira ki ku ngeri Gidyoni gye yagonjoolamu obutakkaanya bwe yalina n’abasajja ba Efulayimu? (Nge.15:1; Mat. 5:23, 24; Luk. 9:48)


text:
Owa bodaboda ono bwe yalabye ng’abasaabaze bamubuze kwe kusalawo okukubawo ‘wusingiizi’ manya otulo.
Ndowooza obwedda buli ayagala okumutwalako aba alina kusooka kumuzuukusa.
Waliwo eyazze ng’ayagala y’aba amutwala kyokka banne ne bagaana nga bagamba nti yagaana okumuzuukusa nga yeebase nti bayinza okusazaamu ebirooto bye. Yasangiddwa ku Kaleerwe.
Ow’eggaali otulo bwe twamukutte ate nga ne bakasitoma tabalaba kwe kudda ku ggaali ye ne yeebaka nga yeekoze
ng’akatto. Kirabika yabadde atya kugimutwalako nga yeebase kwe kusalawo okugyezizika. Yasangiddwa ku luguudo lwa Northern by pass
Ono omukulu yasangiddwa okumpi n’ettaawo ly’e Kyebando nga yeebase ku kiyinja ate ng’ali mu musana. Obwedda
abamulaba beebuuza kye yabaddeko olwo abalala ne batandika okubitema nti ‘hangova’ ye yabadde emutawaanya. Oba baategedde batya? Nze naawe


text:
Matayo
Chapter 22
1 Yesu n'addamu n'ayogera nabo nate mu ngero, ng'agamba nti
2 Obwakabaka obw'omu ggulu bufaananyizibwa omuntu eyali kabaka, eyamufumbira omwana we embaga ey'obugole,
3 n'atuma abaddu be okuyita abaayitirwa embaga ey'obugole: ne batayagala kujja.
4 N'atuma nate abaddu abalala, ng'agamba nti Mubuulire abantu abaayitibwa nti Laba, nfumbye embaga yange; ente zange n'eza ssava zittiddwa, ne byonna byeteeseteese: mujje ku mbaga ey'obugole.
5 Naye bo ne batassaayo mwoyo ne bagenda, omulala mu kyalo kye, omulala mu buguzi bwe:
6 abaasigalawo ne bakwata abaddu be, ne babagirira ekyejo, ne babatta.
7 Kabaka n'akwatibwa obusungu; n'agaba eggye lye, n'azikiriza abassi abo, n'ayokya ekibuga kyabwe.
8 Awo n'agamba abaddu be nti Obugole bweteeseteese, naye abo abaayitibwa tebasaanira.
9 Kale mugende mu masaŋŋanzira g'enguudo, bonna be munaalabayo mubayite ku mbaga ey'obugole:
10 Abaddu bali ne bagenda mu nguudo, ne bakuŋŋaanya bonna be baalaba, ababi n'abalungi: obugole ne bujjula abagenyi.
11 Naye kabaka bwe yayingira okulaba abagenyi, n'alabamu omuntu atayambadde kyambalo kya bugole:
12 n'amugamba nti Munnange, oyingidde otya wano nga tolina kyambalo kya bugole? n'abunira.
13 Awo kabaka n'agamba abaweereza be nti Mumusibe emikono n'amagulu, mumusuule mu kizikiza eky'ebweru; mwe muliba okukaaba n'okuluma obujiji.
14 Kubanga bangi abayitibwa, naye abalondemu batono.
15 Awo Abafalisaayo ne bagenda, ne bateesa wamu bwe banaamutega mu bigambo.
16 Ne bamutumira abayigirizwa baabwe, wamu n'Abakerodiyaani, ne bagamba nti Omuyigiriza, tumanyi ng'oli wa mazima, era ng'oyigiriza mu mazima ekkubo lya Katonda, so ebigambo by'omuntu yenna tobissaako mwoyo: kubanga tososola mu bantu.
17 Kale tubuulire, olowooza otya? Kirungi okuwa Kayisaali omusolo, oba si weewaawo?
18 Naye Yesu n'ategeera obubi bwabwe, n'agamba nti Munkemera ki, mmwe bannanfuusi?
19 Mundage effeeza ey'omusolo. Ne bamuleetera eddinaali.
20 N'abagamba nti Ekifaananyi kino n'obuwandiikeko by'ani?
21 Ne bamugamba nti Bya Kayisaali. Awo n'abagamba nti Kale musasule Kayisaali ebya Kayisaali; ne Katonda ebya Katonda.
22 Bwe baawulira, ne beewuunya, ne bamuleka, ne bagenda.
23 Ku lunaku olwo ne bajja gy'ali Abasaddukaayo, abagamba nti tewali kuzuukira: ne bamubuuza,
24 nga bagamba nti Omuyigiriza, Musa yagamba nti Omuntu bw'afanga, nga talina baana, muganda we addengawo awase mukazi we, azaalire muganda we ezzadde.
25 Awo ewaffe yaliyo ab'oluganda musanvu: ow'olubereberye n'awasa n'afa, naye nga bw'ataalina zzadde n'alekera muganda we mukazi we;
26 bw'atyo n'ow'okubiri, n'ow'okusatu, okutuusa bonna omusanvu.
27 Oluvannyuma, bonna nga baweddewo, omukazi n'afa.
28 Kale mu kuzuukira aliba muka ani ku abo omusanvu? kubanga bonna baabuna okumufumbirwa.
29 Naye Yesu n'addamu n'abagamba nti Mukyama olw'obutamanya ebyawandiikibwa, newakubadde amaanyi ga Katonda.
30 Kubanga mu kuzuukira tebawasa, so tebafumbirwa, naye bali nga bamalayika mu ggulu.
31 Naye eby'okuzuukira kw'abafu, temwasoma Katonda kye yabagamba nti
32 Nze ndi Katonda wa Ibulaimu, era Katonda wa Isaaka, era Katonda wa Yakobo? Si Katonda wa bafu, naye wa balamu.
33 Ebibiina bwe byawulira ne byewuunya okuyigiriza kwe.
34 Naye Abafalisaayo bwe baawulira nti abunizza Abasaddukaayo, ne bakuŋŋaanira wamu.
35 Omu ku bo, ow'amateeka, n'amubuuza ng'amukema nti
36 Omuyigiriza ekiragiro ekikulu mu mateeka kiruwa?
37 Naye n'amugamba nti Yagalanga Mukama Katonda wo n'omutima gwo gwonna, n'obulamu bwo bwonna, n'amagezi go gonna.
38 Kino kye kiragiro ekikulu eky'olubereberye.
39 N'eky'okubiri ekikifaanana kye kino nti Yagalanga muliraanwa wo nga bwe weeyagala wekka.
40 Mu biragiro bino byombi amateeka gonna mwe gasinziira, era ne bannabbi.
41 Abafalisaayo bwe baakuŋŋaana, Yesu n'ababuuza,
42 ng'agamba nti Kristo mumulowooza mutya? ye mwana w'ani? Ne bamugamba nti Wa Dawudi.
43 N'abagamba nti Kale, Dawudi mu Mwoyo kiki ekimuyisa Mukama we, ng'agamba nti
44 Mukama yagamba Mukama wange nti Tuula ku mukono gwange ogwa ddyo, Okutuusa lwe ndissa abalabe bo wansi w'ebigere byo?
45 Kale oba nga Dawudi amuyita Mukama we, ali atya omwana we?
46 Ne wataba muntu eyayinza okumuddamu ekigambo, era okuva ku lunaku olwo tewali muntu eyayaŋŋanga okumubuuza ekigambo nate.


text:
Chapter 4
1 Ate n'atanula okuyigiriza ku lubalama lw'ennyanja. Ekibiina kinene nnyo ne kikuŋŋaanira w'ali, n'okusaabala n'asaabala mu lyato, n'atuula mu nnyanja; ekibiina kyonna ne kibeera ku nnyanja ku ttale.
2 N'abayigiriza bingi mu ngero, n'abagamba mu kuyigiriza kwe nti
3 Muwulire; laba, omusizi yafuluma okusiga:
4 awo olwatuuka bwe yali ng'asiga, ezimu ne zigwa ku mabbali g'ekkubo, ennyonyi ne zijja ne zizirya.
5 N'endala ne zigwa awali enjazi awatali ttaka lingi; amangu ago ne zimera, kubanga ettaka teryali ggwanvu:
6 enjuba bwe yayaka, ne ziwotookerera; era kubanga tezaalina mmizi, ne zikala.
7 Endala ne zigwa awali amaggwa, amaggwa ne galoka, ne gazizisa ne zitabala bibala.
8 Endala ne zigwa ku ttaka eddungi, ne zibala ebibala ne bikula ne byeyongera; ne zizaala okutuusa amakumi asatu, era okutuusa enkaaga, era okutuusa ekikumi.
9 N'agamba nti Alina amatu ag'okuwulira, awulire:
10 Awo bwe yali yekka, abo abaali bamwetoolodde n'ekkumi n'ababiri ne bamubuuza ku ngero ezo.
11 N'abagamba nti Mmwe mwaweebwa ekyama ky'obwakabaka bwa Katonda: naye bali ab'ebweru, byonna bibabeerera mu ngero:
12 bwe balaba balabe, ne bateetegereza; era bwe bawulira bawulire, ne batategeera; mpozzi baleme okukyuka nate, okusonyiyibwa.
13 N'abagamba nti Temumanyi lugero luno? kale mulitegeera mutya engero zonna?
14 Omusizi asiga kigambo.
15 Bano be b'oku mabbali g'ekkubo, ekigambo we kisigibwa; awo bwe bawulira, amangu ago Setaani n'ajja n'aggyamu ekigambo ekyasigibwa mu bo.
16 Ne bano bwe batyo be bali abasigibwa awali enjazi, abo, bwe bawulira ekigambo, amangu ago bakikkiriza n'essanyu;
17 ne bataba na mmizi mu bo, naye bamala ekiseera kitono; awo bwe wabaawo okulaba ennaku oba kuyigganyizibwa olw'ekigambo, amangu ago beesittala.
18 N'abalala be bali abasigibwa awali amaggwa; abo, bwe bawulira ekigambo,
19 awo emitawaana gy'ensi n'obulimba bw'obugagga, n'okwegomba kw'ebirala byonna bwe biyingira bizisa ekigambo, ne kitabala;
20 n'abo be bali abasigibwa awali ettaka eddungi; abawulira ekigambo, abakikkiriza, ababala ebibala amakumi asatu, n'enkaaga, n'ekikumi.
21 N'abagamba nti Ettabaaza ereetebwa okuteekebwa munda w'ekibbo, nantiki munda w'ekitanda, n'eteteekebwa waggulu ku kikondo?
22 Kubanga tewali kikwekebwa, naye kirimanyibwa; newakubadde ekyakisibwa, naye kirirabika lwatu.
23 Buli alina amatu ag'okuwulira, awulire.
24 N'abagamba nti Mwekuume kye muwulira: mu kigera mwe mugera nammwe mwe muligererwa: era mulyongerwako.
25 Kubanga, alina aliweebwa: n'atalina aliggibwako n'ekyo ky'ali nakyo.
26 N'agamba nti Obwakabaka bwa Katonda bwe buti, ng'omuntu bw'amansa ensigo ku ttaka;
27 ne yeebaka n'agolokoka ekiro n'emisana, n'ensigo n'emeruka n'ekula, ye nga tamanyi bw'emeruse.
28 Ensi ebala yokka, okusooka kalagala, ate kirimba, ate ŋŋaano enkulu mu kirimba.
29 Naye emmere bw'eyengera, amangu ago assaako ekiwabyo, kubanga okukungula kutuuse.
30 N'agamba nti Tunaabufaananya tutya obwakabaka bwa Katonda? Nantiki tunaabunnyonnyolera ku kifaananyi ki?
31 Bufaanana ng'akaweke aka kaladaali, ako, bwe kasigibwa mu ttaka, newakubadde nga ke katono okukira ensigo zonna eziri mu nsi,
32 naye bwe kasigibwa kakula, kaba kanene okukira enva zonna, kasuula amatabi amanene kale era ennyonyi ez'omu bbanga ne ziyinza okutuula wansi w'ekisiikirize kyagwo.
33 N'abagamba ekigambo mu ngeri nnyingi ng'ezo, nga bwe bayinza okukiwulira:
34 teyayogera nabo awatali lugero: naye n'ategeezanga abayigirizwa be ye byonna mu kyama.
35 Awo ku lunaku olwo bwe bwali buwungedde, n'abagamba nti Tuwunguke tutuuke emitala w'eri,
36 Bwe baaleka ekibiina, ne bamutwalira mu lyato, nga bwe yali, Era n'amaato amalala gaali naye.
37 Awo omuyaga mungi ne gujja, amayengo ne gayiika mu lyato, n'eryato lyali nga ligenda okujjula.
38 Ye yennyini yali yeebase mu kiwenda ku kigugu, ne bamuzuukusa, ne bamugamba nti Omuyigiriza, tofaayo nga tufa?
39 N'azuukuka, n'aboggolera omuyaga, n'agamba ennyanja nti Sirika, teeka. Omuyaga ne gukkakkana, n'eba nteefu nnyo.
40 N'abagamba nti Kiki ekibatiisa? Temunnaba kuba na kukkiriza?
41 Ne batya entiisa nnene, ne bagambagana nti Kale ono ye ani, kubanga omuyaga n'ennyanja bimuwulira?


text:
EBIKWATAGANA N’EBIRI KUNGULU | GAVUMENTI ETERIBAAMU KULYA NGUZI
Ebizibu Ebiva mu Kulya Enguzi
Omukungu wa gavumenti bw’akozesa obubi obuyinza bwe olw’okwagala okubaako bye yeefunira, aba alidde enguzi. Okukozesa obuyinza mu ngeri eyo kyava dda, emyaka egisukka mu 3,500 emabega. Ng’ekyokulabirako, Bayibuli erimu etteeka eryali ligaana abalamuzi okulya enguzi. (Okuva 23:8, NW) Okulya enguzi tekukoma bukomi ku kukkiriza kugulirirwa. Oluusi abakungu ba gavumenti babba ebintu, baganyulwa mu nteekateeka za gavumenti eziba ziteekeddwawo okuganyula abantu aba bulijjo, era oluusi babba ssente enkalu. Ate era bwe wabaawo enteekateeka ey’okuganyula abantu bonna, abakungu abamu basooka kufa ku baŋŋanda zaabwe na mikwano gyabwe.
Wadde nga mu bitongole bingi mulimu obulyi bw’enguzi, ebitongole bya gavumenti bye bisinga okubaamu obulyi bw’enguzi. Lipoota eya 2013 eyafulumizibwa ekibiina ekinoonyereza ku bulyi bw’enguzi mu nsi yonna ekiyitibwa Transparency International, yalaga nti okwetooloola ensi yonna abantu bagamba nti obulyi bw’enguzi businga kuba mu bibiina bya bufuzi, mu poliisi, mu bakungu ba gavumenti, mu paliyamenti, ne mu balamuzi. Bino wammanga bye bimu ku biraga nti obulyi bw’enguzi bucaase.
AFIRIKA: Mu 2013, abakungu ba gavumenti ya South Africa nga 22,000 be baavunaanibwa olw’okulya enguzi.
AMERIKA OW’EBUKIIKA DDYO: Mu 2012, abantu 25 mu Brazil, baasibibwa olw’okukozesa ssente z’omuwi w’omusolo okugulirira abalonzi. Mu abo abaasibibwa mwe mwali n’eyaliko omumyuka w’omukulembeze w’eggwanga eryo.
ASIYA: Mu 1995, ekizimbe mu kibuga Seoul ekya South Korea, kyagwa ne kitta abantu 502. Okunoonyereza bwe kwakolebwa, kyazuulibwa nti abaali baddukanya ekibuga ekyo baalya enguzi ne bakkiriza kampuni eyazimba ekizimbe ekyo okukozesa ebizimbisibwa ebitali ku mutindo n’obutagoberera mateeka agakwata ku kuzimba.
BULAAYA: Cecilia Malmström akulira ekibiina ekiyitibwa European Commission Home Affairs, yagamba nti, “Engeri ekizibu [ky’obulyi bw’enguzi mu Bulaaya] gye kyeyongeramu yeeraliikiriza.” Yagattako nti “gavumenti zirabika ziremereddwa okumalawo obulyi bw’enguzi.”
Gavumenti z’abantu tezisobola kumalawo bulyi bwa nguzi. Pulofeesa Susan Rose-Ackerman, anoonyereza ku bulyi bw’enguzi yawandiika nti okusobola okumalawo ekizibu ekyo “gavumenti zirina okukola enkyukakyuka ez’omuggundu mu ngeri gye ziddukanyaamu emirimu gyazo.” Wadde ng’obulyi bw’enguzi bulabika ng’obutasobola kumalibwawo, Bayibuli eraga nti bujja kuggwaawo.


text:
Yeremiya
Chapter 45
1 Ekigambo Yeremiya nnabbi kye yagamba Baluki mutabani wa Neriya bwe yawandiika ebigambo bino mu kitabo ng'aggya mu kamwa ka Yeremiya mu mwaka ogw'okuna ogwa Yekoyakimu mutabani wa Yosiya kabaka wa Yuda ng'ayogera nti
2 Bw'ati bw'ayogera Mukama, Katonda wa Isiraeri, eri ggwe, ai Baluki, nti
3 Wayogera nti Zinsanze kaakano! kubanga Mukama ayongedde obuyinike ku kulumwa kwange; okusinda kwange kunkooyezza, so siraba kuwummula kwonna.
4 Bw'oti bw'oba omugamba nti Bw'ati bw'ayogera Mukama nti Laba, ekyo kye nnazimba ndikyabya, n'ekyo kge nnasimba ndikisimbula; era ndikola bwe ntyo mu nsi yonna.
5 Era weenoonyeza ebikulu? tobinoonya: kubanga, laba, ndireeta obubi ku bonna abalina omubiri, bw'ayogera Mukama: naye obulamu bwo ndibukuwa okuba omunyago mu bifo byonna gy'onoogendanga.


text:
2 Ebyomumirembe
Chapter 11
1 Awo Lekobowaamu bwe yatuuka e Yerusaalemi, n'akuŋŋaanya ennyumba ya Yuda ne Benyamini, abasajja abalonde kasiriivu mu obukumi munaana, abalwanyi, okulwana n'ennyumba ya Isiraeri, okumuddiza nate obwakabaka Lekobowaamu.
2 Naye ekigambo kya Mukama ne kijjira Semaaya omusajja wa Katonda nga kyogera nti
3 Gamba Lekobowaamu mutabani wa Sulemaani kabaka lwa Yuda, ne Isiraeri yenna mu Yuda ne Benyamini, ng'oyogera nti
4 Bw'atyo bw'ayogera Mukama nti Temwambuka so temulwana ne baganda bammwe: muddeeyo buli muntu mu nnyumba ye; kubanga ekigambo kino kyava gye ndi. Awo ne bawulira ebigambo bya Mukama ne baddayo ne baleka okutabaala Yerobowaamu.
5 Awo Lekobowaamu n'abeera mu Yerusaalemi n'azimba ebibuga mu Yuda okuba ebigo.
6 N'azimba Besirekemu ne Etamu ne Tekowa
7 ne Besuzuli ne Soko ne Adulamu
8 ne Gaasi ne Malesa ne Zifu,
9 ne Adorayimu ne Lakisi ne Azeka
10 ne Zola ne Ayalooni ne Kebbulooni, ebiri mu Yuda ne mu Benyamini, ebibuga ebiriko enkomera.
11 Ebigo n'abizimbako enkomera, n'abiteekamu abaami n'emmere ey'okuterekebwa n'amafuta n'omwenge.
12 Ne mu buli kibuga kinnakimu n'ateekamu engabo n'amafumu, n'abinyweza nnyo nnyini. Yuda ne Benyamini ne baba babe.
13 Bakabona n'Abaleevi abaali mu Isiraeri yonna ne bagendanga gy'ali okuva mu nsalo zaabwe zonna.
14 Kubanga Abaleevi baaleka ebyalo byabwe eby'oku bibuga n'obutaka bwabwe ne bajja mu Yuda ne mu Yerusaalemi: kubanga Yerobowaamu ne batabani be baabagoba baleme okuweererezanga mu bwakabona bwabwe eri Mukama:
15 ne yeetekerawo bakabona ab'ebifo ebigulumivu n'ab'embuzi ennume n'ab'ennyana ze yakola.
16 Awo ne babagoberera bonna abaateeka emitima gyabwe okunoonya Mukama Katonda wa Isiraeri ab'omu bika byonna ebya Isiraeri, ne bajja e Yerusaalemi okuwaayo ssaddaaka eri Mukama Katonda wa bajjajjaabwe.
17 Bwe batyo ne banyweza obwakabaka bwa Yuda, ne bamunywereza emyaka esatu Lekobowaamu mutabani wa Sulemaani: kubanga baatambulira emyaka esatu mu kkubo lya Dawudi ne Sulemaani.
18 Awo Lekobowaamu n'afumbirwa omukazi Makalasi muwala wa Yerimosi mutabani wa Dawudi, era owa Abikayiri muwala wa Eriyaabu mutabani wa Yese;
19 n'amuzaalira abaana ab'obulenzi; Yewusi ne Semaliya ne Zakamu.
20 Oluvannyuma lwe n'afumbirwa Maaka muwala wa Abusaalomu; oyo n'amuzaalira Abiya ne Attayi ne Ziza ne Seromisi.
21 Lekobowaamu n'ayagala Maaka muwala wa Abusaalomu okukira bakazi be bonna n'abazaana be bonna; (kubanga yawasa abakazi kkumi na munaana n'abazaana nkaaga, n'azaala abaana ab'obulenzi amakumi abiri mu munaana n'ab'o buwala nkaaga).
22 Lekobowaamu n'assaawo Abiya mutabani wa Maaka okuba omukulu, asinga baganda be obukulu: kubanga yayagala okumufuula kabaka.
23 N'akola eby'amagezi, n'asaasaanya batabani be bonna mu nsi zonna eza Yuda ne Benyamini, mu buli kibuga ekiriko olukomera: n'abawa ebyokulya bingi nnyo. N'abanoonyeza abakazi bangi.